
Novelu »Slučaj« napisao je gosp. E. Ku- 
mičić u proljeću g. 1874 u Spljetu. Ona je 
njegov prvenac. Bojao se da ju objelodani. Više 
ju je godina popravljao, prepisivao od početka 
do konca. Kad su g. 1877 saznali neki njegovi 
prijatelji, sveučilištni djaci u Beču, za njegovu 
novelu, kojoj je najprije bio naslov »Spljet i 
Pariz«, nagovorili su ga, da ju pročita u hr¬ 
vatskom akad. družtvu »Velebit«. Neopisivo 
oduševljenje, pljeskanje. I, što je riedko bivalo, 
zahvala u zapisnik. Prijatelji namole ga, da po¬ 
šalje novelu A. Šenoi, uredniku »Vienca«. Ku- 
mičić u velikom strahu. A. Šenoa bio strog. U 















Vienčevoj »Dopisnici uredničtva« obično jse či¬ 
talo: bacili smo u koš. Sa strahom čekao je 
Kumičić odgovor. Napokon dodje u Beč »Vie- 
nac« od 14. travnja 1877. Kumičić, jedne ne¬ 
djelje, udje u kavanu, prijatelji mu viču: »Došao 
»Vienac«, Šenoa bacio u koš tvoju novelu!« 
Kumičić probliedi. Neki se djaci smiju, pa mu 
vele: »Čestitamo, čestitamo!« Šenoin odgovor 
počimlje ovako: »Piscu novele »Spljet i Pa¬ 
riz« u B. Primismo vašu pripoviedku i pro¬ 
čitasmo ju, pa ćemo vam reći iskreno svoj sud. 
Vaše je pero lako i okretno, te umie crtati pri¬ 
zore neposredno i vrlo živo. U vas ima sile 
prikazivati naravske prizore, ima i sile karakte- 
risat osobe«. Zatim kritizuje neke refleksije, lju- 
bovne prizore i zaplet, pa svršava ovako’: »Sva¬ 
kako nam je drago, da smo naišli na talenat«. 
Kumičić presretan. Prijatelji mu kažu, da ne 
znaju, da je A. Šenoa ikada tako pohvalio koga 
početnika. Opet se dao Kumičić na prepisivanje 
i popravljanje svoje novele. Sve je refleksije iz- 
pustio. Njegovi ga politički prijatelji nagovoriše, 
da objelodani svoju novelu u glavnom listu 






stranke. Pošto se povratio iz Bosne, izašla je 
njegova pripoviest u rujnu g. 1879 u sušačkom 
listu »Slobodi« pod naslovom: »Slučaj«, na¬ 
pisao E. K. Bersečanin«. Iz »Slobode« pretiskala 
se u posebnu knjižicu, brzo se razprodala. Svak 
je rado čitao potresnu pripoviest iz djačkoga 
života, toplo i živo opisanu ljubav. God. 1883 
izašao je »Slučaj« u trećem izdanju, i opet se 
brzo razprodao. Buduć se ta pripoviest mnogo 
traži, mi ju evo donosimo u četvrtom izdanju. 
Brza "razprodaja svakoga izdanja najbolja je 
ocjena, u naših književnih prilikah, svakomu djelu. 

Crtica »Broj 84 i broj 85« izašla je prvi 
put na Badnjak g. 1890 u zagrebačkom dnev¬ 
niku »Hrvatska«, odkud je pretiskana u knjigu 
»Božićnica »Hrvatske« od god. 1890«. 
Treći je put izašla u »Novom Vieku«, 15. pro¬ 
sinca 1898. Prevedena je na više jezika, češki, 
slovački, na njemački dva puta. 

Crtica »Crn Božić« izašla je prvi put 
na Badnjak g. 1889 u zagrebačkom dnevniku 
»Hrvatska«, odkud je pretiskana u knjigu »Bo¬ 
žićnica »Hrvatske« od godine 1889.« 












K ovoj crtici pripomenuti nam je, da se odnosi 
na smrt književnika dra. Ante Kovačiča. Ovaj 
se oženio mlad, kao odvjetnički perovodja. 
Imao je više djece. Njegov je život bio velika 
borba. Mnogo je radio. Nakon mnogogodišnjeg 
čekanja postao je odvjetnik, u Glini. Ne prodje 
ni godina, potamni mu svietli um, iznenada, 
strašno. Odmah ga dovedoše u stenjevačku bol¬ 
nicu, gdje nakon malo dana umro. Kumičić je 
napisao »Crn Božić«, da potakne plemenite duše 
na milosrdje prama biednoj obitelji pokojnika. 

U Zagrebu, koncem listopada 1902. 


Nakladnici. 

Amor, che al cor geatil ratto s’ apprende . . . 

Dante. 


Nisu ni dvie godine, što sam ostavio sjajni, 
čarobni, radini i lakoumni, ozbiljni, razkošni i 
veseli Pariz. Što da kažem o nepreglednom 
moru sgrada, medju kojimi se blistaju toliki 
veličanstveni i vileni slavoluci, hramovi, stupovi, 
divni spomenici? Tko da prikaže Pariz mrtvom 
rieči? Pariz može se lako opisati jednom rieči, 
a ta je: Pariz. 

Francezi su, kao što je već i Tacit znao, 
veoma prijazni s inozemcem, i veoma udruž- 
ljive ćudi, te sam se brzo upoznao s nekojimi 
gosti velike i sjajne kavane »De la paix*. Naj- 

E. KUMIČIĆ 


više mi bio omilio jedan vojnički liečnik, čovjek 
veselih očiju, krasan i duhovit, veoma Ijubezan. 
Zvao se Armand. Često bi se sastali u onoj 
kavani. 

Ne prodju ni dva tjedna, a moj prijatelj 
uvede me u svoju obitelj, te me upozna sa 
svojom majkom i sestrom. Ova bijaše zaručena 
s urednikom jednog parižkog dnevnika. I majka 
i kći bijahu odlične dame, vesele ćudi kao Armand. 

jedne večeri skupilo se liepo družtvo u sa¬ 
lonu moga prijatelja Armanda. Po malo razpleo 
se duhovit razgovor, najviše o književnosti, te 
o raznih umjetnostih. Zabavljasmo se da ne 
možeš bolje. Znade se, kako vlada u francez- 
kom družtvu najkrasnija prijaznost i najduho¬ 
vitija sloboda, a sve u granicah pristojnosti. 
Iskre, što no vrcaju iz finih osmieha, kadšto 
živo opale, ali nikada prostački. Salonskog rob- 
stva, napete i smiešne ukočenosti nigdje nećeš 
opaziti. Gospodje se ne razgovaraju o svojih 
kuharicah, ne tuže se na svoje sobarice . . . 

Liečnik Armand razgovarao se sa mnom 
o francezko-pruskom ratu i o groznoj komuni. 


slučaj. a 

Zamolih ga, slučajno, da mi posudi koje djelo 
o tom ratu, a on se malko zamisli, upre kaži¬ 
prst u čelo, pa reče: »A, gle!... Imam nešto ... 
uspomena .. . zanimat će vas ... napisano je 
vašim jezikom ...« 

Armand podje u svoj kabinet, brzo se po¬ 
vrati, te mi uruči svežčić papira. Pitati ga, što 
je u tom svežčiću, nisam mogao, jer se u taj 
par družtvo stalo razilaziti. 

Pol je noći bilo prošlo, kad stupih u svoj 
stan. Zapalim smotku, izvadim iz džepa onaj 
svežčić, koji sam pukim slučajem dobio, legnem 
na divan, pa počmem čitati pripoviest, napisanu 
hrvatskim jezikom. Evo što sam pročitao: 


Moje uspomene 

I. 

Kad mi se navršila dvadeset i peta, bio 
sam u zadnjem semestru liečničtva na bečkom 
sveučilištu. U Beču bilo mi strašno dosadno. 
Kako je glup onaj djački život u zadimljenih. 

kavanah! . . . Sve mi dosadilo, pa sam se iztrg- 
nuo iz svakoga družtva, te marljivo latio knjige. 

Moja majka, udovica, imala samo mene. 
Ja sam joj sve bio, sva radost, sva ljubav, sva nada. 

Pokojni otac ostavio nam velik imetak, a 
majka, znajući da nisam vjetrogonja i razsipnik, 
slala mi koliko sam trebao. Mnogo sam trošio 
na knjige. 

God. 186* posve mi dozlogrdio bečki život. 
Prohtjelo mi se da putujem, da se negdje na- 
užijem prirode, čistoga zraka. Pišem o tome 
svojoj dobroj majci. Ona pristaje, i raduje se, 
jer će to koristiti mojemu zdravlju. 

Odmah krenem iz Beča u svoj zavičaj, u 
svoj rodni dom, gdje sam ostao dva tjedna u 
najmilijem mi družtvu, u družtvu svoje obo¬ 
žavane majke. 

Kuda ću? Pomislim na Dalmaciju, na Du¬ 
brovnik. Sve me vuklo u taj slavni grad. Po¬ 
četkom mjeseca svibnja ukrcam se u Trstu, pa 
zaplovim put hrvatske Atene. 

More! . . . Kolika sreća gledati modro 
more i veličanstvena obzorja sa biele palube! 


slučaj. 5 

Vrieme bilo prekrasno, sva bajna pučina, gladka 
i sjajna, svetčano se blistala. 

Na parobrodu bilo je mnogo putnika, ljudi 
svake ruke, zamišljenih i veselih. Čim smo za¬ 
plovili iz luke, odmah opazih crnooku djevojku, 
divna stasa i rasta, vanredno krasnu. Bila je 
s vremešnom gospodjom. Setahu se palubom. 
Opazio sam, da me crnojka pogleduje, krado- 
mice, riedko. Čudnih li pogleda . . . Nikad ih 
ne bih mogao zaboraviti. Nenadna slast slievala 
mi se u dušu, nešto topla zastrujilo bi cijelim 
mojim bićem, osjećao sam, kako bliedim . . . 
daleka obzorja tonula su u svietloj magli . . . 

1 kod stola, za objedom, susreli su se naši 
pogledi, a meni se činilo, da vidim stidnu ru¬ 
men na njezinom milom obličju. 

Na palubi, po podne, sitno mi se osmjeh¬ 
nula. Mislim, da sam se i ja njoj osmjehnuo, 
jer znam, da je porumenila. Osjetio sam, živo 
sam osjetio, kako nam se duše grle . . . kao na 
obzorju sjajna pučina s plavilom neba. Od toga 
hipa nisam više gledao njezin dražestni.i nježni rast. 
Mislio sam samo na njezine oči i na njezin osmieh. 

Kod stola sjedili nasuprot meni, za obje¬ 
dom i večerom, dva čovjeka, koji se razgova¬ 
rahu njemački. Mladji od njih uviek je buljio 
u divnu crnojku, uviek, nepristojno, drzovito. 
Užasno sam ga mrzio. 

Na tom putu ništa nisam naučio. Gradovi,, 
sela, otoci, čarobni zatoni, sve je prolazilo jedno 
za drugim, a ja nisam mario za sve one kra- 
sote. Čudna me sjeta zaokupila. Osjećao sam u 
srcu nemir, tjeskobu, morile su me neke slutnje,, 
i gdjegod sam bio, uviek sam mislio na one 
svietle crne oči, na onaj stidni i rajski osmieh. 
Čini mi se, da je i njoj bilo kao meni, jer sam 
nekoliko puta vidio, kako je naglo probliedila, 
kako su joj oči potamnile. 

Sva mi je duša bila smućena . . . 

Kad doplovismo u Spljet, uzidjem na pa¬ 
lubu, ogledam se . . . nigdje moje čarobne su¬ 
putnice. Silna me uzrujanost spopane. Naslonim 
se na željeznu ogradu palube, da pogledam u 
Iadjice, što su se doveslale k parobrodu, da se 
nakrcaju putnici, koji su putovali do Spljeta. 
U jednoj bieloj ladjici sjedila je divna crnojka 

s onom vremešnom gospodjom, po svoj prilici 
sa svojom majkom. Gledam u ladjicu, pogledi 
nam se susretnu, crnojka se osmjehne, poru- 
meni, pa probliedi i klone glavom. Ladjica se 
odtisne od parobroda, ravno se odvesla u luku, 
k obali. Gledah za njom. Vidio sam, kako se 
je crnojka dva puta okrenula prema parobrodu. 
Već je ladjica bila podaleko, a ja sam još yidio 
one velike crne oči, i bio sam uvjeren, da me 
tužno gledaju . . . 

Para zažvizda, more zašumi, parobrod se 
okrene i zaplovi modrim morem. Nepomično 
stajao sam uz ogradu palube, te razmišljao, 
zašto se nisam od Trsta do Spljeta upoznao 
s onom crnojkom i s njezinom suputnicom. 
Nikako nisam mogao pojmiti, zašto se nisam 
s njom upoznao. Znao sam, da nisam bojažljiv. 
Sam sebi tiho rekoh: »Kukavice!« Sjetih se, 
kako sam u Beču, a i drugdje, znao upoznati 
se s djevojkami u prvi mah, u omnibusih, u 
tramvaju, u kazalištih, sjedeći uz njih. Čudno 
mi bilo u duši, i žalio sam, što nisam ostao 
u Spljetu. Bio sam tužan, i nisam mogao skinuti 

Kumičić, Slučaj. 

očiju s grada Spljeta, koji se je smanjivao u 
sjajnom plavilu vedroga proljetnoga dana. 

Po podne, naslonjen na ogradu palube, 
neveselo sam promatrao sinju zapadnu pučinu. 
Krvavim je žarom plamtilo obzorje, kad je sunce 
tonulo u more. Sva su jedra udaljenih ladja 
bila rumena. Vrleti nekih otočića krvavo su se 
sjajile,. U suton dunu povjetarce, raznoseći dugu 
perjanicu dima, što je sukljao iz utrobe parobroda. 

Nasta noć, nebo kao da se osulo zlatnim 
sjemenjem. Vjetar se stišao. Iza parobroda du¬ 
ljila se morem sjena dima. Naslonjen na ogradu, 
uviek sam mislio na onaj rajski osmieh, i či¬ 
nilo mi se, da mi se one velike crne oči smieše 
iz tamno-modroga mora, da se u njem blistaju. 
Bio sam tužan, neizrecivo tužan. Želio sam 
plakati . . . 

Pri večeri nije bilo one dvojice, koji se 
razgovarahu njemački. Pomislih, da su ostali u 
Spljetu, pa me nešto zabolilo u srcu. Tek nešto 
okusih, pa udjoh u svoju kabinu. Dugo nisam 
mogao usnuti . . . uviek one crne oči, onaj 
rajski osmieh . . . 


II. 

Osvanuh u Dubrovniku. 

Od radosti sam drhtao, kad sam stupio 
na sveto tlo hrvatske Atene. Kako je divna ona 
obala! . . . Kako je bajna ona pučina, kad tone 
sunce u more! ... A oni božji hramovi, oni 
samostani, one palače!... Koliko uspomena!... 
Sav Dubrovnik miriše i blista se hrvatskom 
slavom. Što sam uviek osjetio, kad sam pomi¬ 
slio na Dubrovnik, neda se, ne može se izreći 
nego jednom rieči, a ta je: Dubrovnik. 

Grozničavo sam hrlio od spomenika do 
spomenika onimi ulicami, kuda su šetali toliki 
hrvatski velikani, i gledao sam prozore, s kojih 
su se njima smiešile ponosne i zaljubljene dje- 

viče, i tražio sam, svuda sam tražio one velike 
crne oči . . . Uzalud, uzalud! . . . 

U polutamnoj sjeni jednog vrta htio sam 
smiriti svoje srce čitajući Gundulića. Nikada 
prije nisam toliko slasti u njem nalazio, a dok 
sam ga čitao, moje su misli letile u Spljet. 
Divni su oni stihovi, sladko šapuću dubrovačke 
vile, ali je sladji osmieh one čarobne crnojke ... 

S Bogom, hrvatska Ateno! 

U Spljet, u Spljet!... 


III. 


Iz Dubrovnika ravno odplovih u Spljet 

Prekrasno vrieme. Još jedan sat, eto me u 
Spljetu. Ono je Klis iznad Solina. A šta će 
meni Solin! Ja hoću da gledam Spljet. Eno 
ga! ... Vidi se krasan zvonik, Dioklecianova 
palača, ogromna, sva je obasjana suncem, kao 
i palače uz more. Krasan pogled. A gdje je 
crnojka, u kojoj palači?. .. Tko bi to znao!... 
Spljet sve to veći, već se razabiru ljudi na 
obali . . . srce mi sve to naglije kuca . . . 

Evo nas u luci . . . 

Još nisam stupio na kraj, a već gledam 
prozore na palačah, ne bih li opazio one ve¬ 
like crne oči. Vidim mnoge glave, a sve ne- 

poznato. A, eno je na onom prozoru! Gledam 
bolje. Nije, prevario sam se. 

U ono vrieme bila je najpoznatija gosti¬ 
ona blizu obale, s liepim pogledom na more 
i na otok Brač. Uzeh sobu na prvom katu. Tu 
je bilo pet soba, jedna pored druge, s dotič- 
nimi brojevi. Tko je tu stanovao morao je no¬ 
siti sa sobom ključ svoje sobe i ključ, koji je 
otvarao vrata stana, na stubah. Te su sobe pri¬ 
padale gostioni, koja je imala premalo prostora, 
te bila dalje od obale, stotinu koraka. Gostio¬ 
ničar uzeo u najam cieli kat u onoj kući blizu 
obale. Veliki prozori onih soba, gdje sam se 
ja nastanio, gotovo da se ne tiču, kad se gleda 
sa ulice u pročelje kuće. 

Čim sam stupio u sobu, začuh iz druge 
glasovir, neku tužnu melodiju. Tiho se preo¬ 
bučeni, pa izadjem iz sobe na hodnik. Sve tiho 
u stanu. Izadjem iz gostione. 


IV. 


Prolazeći gradskimi ulicami, banem na 
»Gospodski trg». Tu, pred kavanom, opazim, 
na veliku svoju radost, jednog prijatelja, djaka. 
Moj drug s bečkog sveučilišta silno se začudi, 
poleti k meni, zagrli me, pa navali pitati i za 
ovo i za ono. U kratko mu pripovjedim, kako 
mi je dosadilo u Beču i kako sam zaželio pro¬ 
putovati Dalmacijom. Prijatelj se raduje, smieši 
se, lovi me za ruke, vrti šeširom po glavi, maše 
desnicom, ne zna što bi od radosti. Bio stasit, 
krasan, tamnih očiju, brkat, rumenih ustnica, a 
vesela obličja. Naglo mi govorio: 

— Vjeruj, Dragimire, nisam mislio, da ću 
ti danas stisnuti desnicu. A hoćeš li dulje vre- 

mena ostati u Spljetu? Liepo je ovdje. Vidit 
ćeš krasnih djevojčica, velim ti: krasnih! Da, da, 
ostani. Sve ću ti pokazati. Vidit ćeš našu divnu 
okolinu: Solin, Kaštela. A gle, ti si se valjda 
nastanio u gostioni. Ne, to nikako! Hajde, pre¬ 
seli se k meni. 

— Hvala ti, dragi prijatelju! Nije vriedno: 
preksutra odlazim. 

— E, pa neka bude, kako hoćeš ti. A sad 
hajdemo, da ti štogod pokažem. 

Dulje vremena ostasmo zajedno. Sve u 
prijateljskom razgovoru obadjosmo gotovo sav 
Spljet, pa se povratismo na »Gospodski trg«. 

Prijatelj mi reče: 

— Dragimire, gdje da se nadjemo danas 
po podne? Hoću, da budem s tobom. 

— Ako ti je drago, doći ću amo, pred 
ovu kavanu. 

— Ne pred ovu; ova je automaška. 

— Tako? . . . nasmijem se ja njegovoj 
uzrujanosti. 

— Eno, tamo, pred drugom kavanom, na 
onoj strani ovoga trga, možemo se sastati. 

— Zar je takav razdor u vašem gradu? 
— Ma kao Bianchi i Neri u Firenci. 
Grozna mržnja. Mi nismo krivi. Hoćemo svoje. 
Znaš: izrodi, lopovi, hulje . . . 

— Umiri se, dragi prijatelju! umolim ga. 
— U meni sve kipi, kad pomislim na 
one izrode. 

— Je li Solin daleko? 

— Jedan sat, pješice. Znaš, oni iz Beča 
siju razdor; hoće, da potalijanče ovu -zemlju. 
Ala su mudri! . . . 

— Molim te, umiri se. Hoćeš li sa mnom 
u Solin? 

— Hoću. Vidit ćeš, divna okolina. 

— Sad podji na objed. S Bogom, Aristide! 
— S Bogom, do vidova! 

























V. 

Isti dan po podne odvezoh se s prijateljem 
Aristidom u Solin, da vidim ostanke toga slav¬ 
noga grada. Cesta bila liepa, a kočija predpotopna. 

Na sjevero-iztočnoj strani Spljeta vide se 
ostanci negda velikog i sjajnog grada Solina, 
po kojem se sada zelene vinogradi. Na južnoj 
strani negdašnjeg Solina prosulo se nekoliko 
kućica, a to je današnji Solin, veselo seoce po¬ 
sred divne okoline. Tik sela teče rieka Jadro, 
bistra, nešto zelenkasta. Njezine nizke obale 
obrasle su travom, a vrbe sagnule su se nad 
vodu, te kao da ju glade i dragaju svojim 
svietlo-zelenim lišćem. 

Sto koraka pred Solinom dieli se rieka na 
množinu potoka i potočića, koji no se pjene i 

na sve strane prelievaju, te ne znajući, gdje 
će se opet sastati, traže se po cvjetnih livadicah, 
javljaju jedan drugomu pljuštanjem malih sla¬ 
pova, da ih još nije progutala zemlja. Svi ti 
potočići obkolili su malenu zelenu ravnicu, a 
posred nje vidi se skromno solinsko groblje 
s bielom crkvicom. Okolo groblja razgranale 
su se zelene lipe. Po tihom groblju ne vide 
se sjajni spomenici: iz trave dižu se jednostavni 
drveni križevi i po koji čedni kameni. 

Malo niže groblja svi se potočići sastaju 
u širokom koritu i složno se spuštaju k nizkoj 
morskoj obali, da se za uviek razstanu sa zem¬ 
ljom, iz utrobe koje su protekli. Kao što se 
nezahvalni sin domovine, pošto se iztrgnuo iz 
materina zagrljaja, iznenada zaustavi pod nepo¬ 
znatim nebom, ne znajući kuda bi krenuo umo¬ 
renim korakom, tako se i lišće, odtrgnuvši se 
od majke grane, zamamljeno bistrimi valovi, 
odtisne za nepoznatim, te vrteći se i njišući se 
dopliva do mora, do neizmjernosti. More je 
bezćutno, neće da ga primi, da ga zagrli, te 
ne može ni natrag ni napred, već se uviek na 

istom mjestu koleba, i kaže zamišljenu motri- 
ocu, gdje daje rieka Jadro prvi cjelov nepre¬ 
glednom moru, koje ju lagano i hladno prima 
u svoj zagrljaj, da je nestane . . . 

Nad Solinom, na grdnoj vrleti ponosno 
se diže siva tvrdjava Klis, dobro poznata na¬ 
rodnoj pjesmi. 

Nedjeljom dolazi mnogo Spljećana u Solin, 
kočijom, jašući, pješice, kako već tko može, da 
se pozabave u onoj bajnoj prirodi, što se ondje 
već koncem ožujka zaodjene zelenilom. Priroda 
je u onom predjelu bujna, silna, razkošna. Na 
onom prisoju sve se u malo dana promieni. 
S golih brda odbija se sunčana žega na zelene 
šumice i bogate vinograde. 

Prošetasmo se selom, Aristid i ja, pa udjo- 
smo u »Dioklecianovu kavanu«. To je velika 
soba, čadjava, crna. Razkliman, ogroman billard 
zaprema velik dio sobetine. Pošto popismo crnu 
kavu, uputismo se laganim korakom k malenom 
onom groblju. Naslonismo se o zidić groblja, 
zagledasmo se prama jugu, i zašutismo . . . 

Zapadnim nebom prolilo se sjajno rume¬ 

nilo. Zadnji sunčani traci ožarili su divni ka¬ 
štelanski zaliv. Pod kršnimi kukovi Klisa, gori, 
daleko, na strmoj cesti, što se vijuga brdom, 
orila se pjesma. Stasit Sinjanin veselo je hrlio 
niz stranu. Nada se on dobru pazaru u Spljetu. 
Pjesma odzvanja dragami, odbija se, razliega 
se, jekom silazi u Solin, gdje zamire. Slavulj 
tužno romoni, a večernji vjetrić tihano struji 
prodolom, sušta medju maslinami, donosi klo- 
pot udaljena mlina. Vlažni dah mora i rieke 
plije zrakom, pljuštanje slapova sladko umara 
i uspavljuje u bajne sanke. Okolo groblja lete 
leptiri, zalijetuju se preko zidića jedan za dru¬ 
gim na grobove, cjelivaju se, te se odmaraju 
na cvieću i gustoj travi. 

Nasuprot meni sjajio se medju maslinami 
liep ljetovnik, posred vrta. Gledam ga, nevesele 
me salete misli . . . Pred vrtom, u sunčanoj 
svjetlosti, viju se mušice kao zlatni prašak, uz¬ 
vitlan vjetrom. Krugom svrnem oči, krajem i 
morem, pomislim na hrvatski narod . . . veliko 
me čeznuće obuzme, tjeskoba mi pritisne srce. 
Činilo mi se, kao da je preletio iznad mene 

dah tuge i nevolje, grozno udušen vapaj, tuž- 
niji od smrti: vapaj robstva . . . 

Dugo sam snivao u mrtvoj tišini uz groblje. 
Opet pomislih na otačbinu, na njezine jade, pa 
na svoju milu majku i na svetu uspomenu 
svoga pokojnoga otca. Samo ovo troje ljubio 
sam u svojem životu. Znao sam za mladenačke 
zablude, nisam bio svetac, ali mi je srce bilo 
mirno i čisto. Za drugu ljubav, osim one, 
nije znalo. 

Onaj čarobni solinski predjel, onaj Ijetov- 
nik posred vrta, biela magla iznad rieke, svjet- 
lucanje mora, mrtva tišina okolo groblja, otaj- 
stveno šaputanje lahora, veličanstvo sutona, sav 
onaj čar, sva ona prirodna razkoš, i sva pustoš 
u mojem srcu, sve je to probudilo u meni 
misao: kakova bi rajska slast bila stanovati u 
onom tihom Ijetovniku, daleko od zlobna i za¬ 
vidna svieta, sretno i blaženo uz crnooku sladku 
drugaricu! I posvetiti sav svoj život ljubavi, nju 
jedinu ljubiti i obožavati, s njom šetati u hladovini 
onoga vrta, i s njom cvieće brati, i veslati se tihim 
morem, i grliti ju. cjelivati i ljubljen biti . . . 

Iz tog sladkog snatrenja, najsladjeg u mo¬ 
jem životu, trgne me ženski glas, sladak, do 
neba sladak i mio. Naglo se okrenem i ugle¬ 
dam dvie ženske u crnih haljinah. Srce mi silno 
zadrhta, sve se okolo mene zanjiše i sve zašumi, 
a u zraku kao da je nešto bielo sievnulo. 
Ona! . . . Ne, nije obmama. Gospodje podigle 
su koprene s lica na čelo, kad se hip zausta- 
više pred vratima groblja, odkud su pogledale 
onaj ljetovnik. Nisu opazile ni moga prijatelja 
ni mene. Dobro sam vidio njihova lica. Ne, 
nije obmama! One su, one! . . . 

Prijatelj me zabrinuto upita: 

— Što si. probliedio? 

— Šuti, molim te, šuti! šanem. 

— Tvoj glas drhće . . . 

— Kasnije! Šuti! . . . mahnem mu rukom. 

Gledam one dvie. Ne, ne varam se . . . 

Starijoj moglo je biti najviše pedeset go¬ 
dina. Bila je ovisoka i snažna, te odlična u 
svakoj kretnji. Mladjoj neće biti ni osamnaest 
godina, a kakav stas! Samo ona ima onakove 
oči. Ljepša je od zore. Crne oči misaono gle- 

daju u tihi suton izpod nježna luka gustih cr¬ 
nih obrva. Rumene ustne radostno se smieše 
divnoj prirodi, radostno a ipak kao kroz neku 
milu sjetu, kao proljetno sunce kroz rumen 
oblačić. Kako je krasna! Kolika se nevinost 
toči iz njezinih očiju! Sav je suton osvietlila 
ta blaga nevinost. Kako je mila i dražestna! 
Andjeo čuvar, da bolje promotri to od stvori¬ 
telja povjereno mu biće, upro mu izpod dolnje 
ustne svoj kažiprst, te ga je bez sumnje dugo 
s nasladom promatrao, jer se vidi dražestna 
jamica . . . 

Zapanjen, očaran, motrio sam tu predivnu 
Evinu kćerku, kad ona glasno i umiljato 
progovori . . . 

— Čuj, majko, jesi li danas govorila s gosp. 
Ivanom? Jeste li se pogodili? 

Majka odgovori: 

— Nismo; on preveć traži za Ijetovnik. 
Mislim, popustit će štogod. 

— Oh, liepo je ovdje! Ovo more, ova 
rieka, planine, razvaline! klikne djevojka. 

— Tvrdica je gosp. Ivan. Popustit će. 

Radi se samo o jednoj hiljadi forinti. I meni 
se svidja ovaj kraj. 

— Majko, molim te, kupi Ijetovnik. Mirno 
živit ćemo ovdje. 

— Diete drago, rado bih. Nadam se, da 
ćemo se do dva mjeseca u njem nastaniti. 

— Sad hajdemo u vrt, veselo reče djevojka. 

Majka i kći podju. Kad nam se približe, 
obje nas opaze. Moj se pogled sreo s onim 
mladje. Osjetih kao da mi je vruća ruka uhva¬ 
tila i stisnula srce. Djevojka se trgla kao pre¬ 
strašena, a vidio sam, da nije probliedila, nego 
živo porumenila. 

Kad se malko udalje, šane mi prijatelj 
Aristid: 

— Dragimire, smrtno si probliedio . . . 

— Smrtno?.. . smućeno promucam, i zna¬ 
dem, kako sam se silio da se nasmiešim. 

— Jesi li vidio, kako je krasna ona djevojka? 

Zar ona? . . . Da, vidio sam; čini mi 
se, da sam vidio . . . 

— Reci mi, što ti je, da si tako smućen? 

— Meni? . . . Ništa mi nije, ništa . . . 

Kumičić, Slučaj 


3 

— Kaži istinu. 

— Ono su gospodje, za koje sam te jutros 
pitao. Putovao sam s njima od Trsta do Spljeta. 

— Ne mogu se sjetiti, da sam ih kada 
vidio, slegne Aristid ramenima, pa doda: Meni 
se čini, da si se ti zaljubio u mladju . . . 

Misliš? . . . pogledam prijatelja. 

Prije nego su tinišle u vrt, mladja se malko 
okrenula prema mojemu prijatelju i meni, kao 
da je htjela pogledati na planinu 

Nakon šutnje upitam Aristida: 

— Ti ih dakle ne poznaš? 

— Ne, ne poznam. 

— Što misliš, odkuda su, iz kojega grada? 

— Sudeći po govoru, bit će iz Dubrovnika. 

Mi u rieči, a mimo nas prodju dva čo¬ 
vjeka, razgovarajući se njemačkim jezikom. 
Osorno nas omjere, pa podju sve do vrta, u 
koji su unišle majka i kćerka. 

Ja rečem: 

1 ovu dvojicu Niemaca poznam. 1 oni 
su sa mnom putovali od Trsta do Spljeta. Onaj 
debeli trči za djevojkom... Užasno je drzovit. 

— Vidi mu se na licu, da je bezobrazan. 
Eno, stali su pred vratima vrta. Gledaju u vrt! 
iztisne Aristid kroz zube. 

Malo zatim povratismo se u Solin, sje- 
dosmo u kočiju, pa se odvezosmo u Spljet. 
Nije mi bilo dobro; bila me obuzela sumor- 
nost, klonulost. Bio sam uvjeren, da mi je na- 
udila kava, ili smotka. 

Čim stigosmo u Spljet, odmah podjoh u 
svoju sobu, gdje se bacih na divan, tužan, iz¬ 
mučen. Hoću da mislim, a ne mogu se sabrati. 
Oči mi se napune suzami. 










VI. 


Jedanaest je sati odbilo na nekom zvoniku,, 
tužno. Oba prozora moje sobe širom su otvo¬ 
rena. Ležim na divanu, misli su mi u Solinu,, 
svuda se blistaju velike crne oči one mile dje¬ 
vojke. Ne znam, ne mogu pojmiti, zašto sam 
plakao . . . 

Iznenada začujem glasovir. Tihano zuji ža- 
lostiva melodija u noćnoj tišini. To me privabi 
k prozoru.' 

Divne, čarobne li noći! Neke se zviezde 
kriese, one krupnije, a manje kao da su pro- 
bliedile u sjajnoj mjesečini. Na obali sve tiho. 
Mjesec uzdigao se povisoko, njegov se sjaj 
ljeska tihom morskom površinom u zalivu. Blizu 
obale začuje se malen pljusak. Riba izkočila iz 
vode i u nju zaronila, a more se zapjenilo, 
srebrni valići šire se u okrugu, primiču se 

k nizkom žalu, poljube romonom kamenje, pa 
opet tišina u migoljenju mjesečine. Daleko, uz 
otok Brač, kao da drhće srebrnasta magla, tanka, 
prozirna. More je mirno, kao da je usnulo, te 
samo kadšto nadigne svoje grudi, kao zaljub¬ 
ljena djevica, kad sniva o svojem dragom, sniva, 
uzdahne — i dalje sniva . . . 

Opojen razkošnim čarom one noći, tonuo 
sam u sladke misli, neko veliko čeznuće strujilo 
mi srcem, i osjećao sam kao da me netko cje¬ 
liva u čelo — dah razbludne noći . . . 

U to začujem uzdah. Okrenem se na lievo ... 
bajna slika, mila i slad ka, ukaže se mojim očima, 
i zatravi me, nestane mi daha . . . 

Na prozoru susjedne sobe, meni posve 
blizu, naslonila se prekrasna glava na bielu ruku. 
Rukav noćne biele haljine spustio se, a obli 
lakat mlade djevojke sjajio se na mjesečini, koja 
je obasjala i bujnu crnu kosu, razpletenu, i 
divno obličje. Djevojka je zamišljeno gledala 
na more. Kad je prebacila vranu kosu na pleća, 
zasjajio se bieli vrat na mjesečini. Dugo je gle¬ 
dala na more. Vidio sam suzu na njezinoj du- 

goj i gustoj trepavici. Zašto je suzilo njezino* 
oko? To možda ni sama nije znala. 

Nisam mogao skinuti očiju sa one premile 
djevice. Sva mi je duša bila u očima, htio sam 
upiti onu sliku, urezati ju u svoje srce, a ni¬ 
kako nisam mogao obuhvatiti jednim |mahom 
sve njezine bajne poteze, da bih znao, kakova 
je, i onda, kad ju ne vidim. Znao sam, da je 
to ona, s kojom sam putovao od Trsta do 
Spljeta, koju sam vidio u Solinu. 

Srce mi je naglo kucalo. 

Djevojka me opazi, trgne se, jače upre 
velike crne oči u moje lice, začudjeno me gleda, 
a ja nju zatravljeno. Gleda me, još me gleda 
kao da ne vjeruje svojim očima. Suza, što joj 
se sjajila na trepavici, kane niz rajsko lice. 
Gleda me . . . sjetno se osmjehne, uzdahne, 
milo joj sievnu oči . . . nestane je s prozora ... 

Kakav osmieh na onih rumenih ustnah! ... 
Za jedan hip sva noć bila porumenila, i more, 
i nebo, i mjesečina, i činilo mi se, kao da je 
nešto zazujilo od kopna do otoka, nad cielim 
zalivom. Sve su se zviezde nasmiešile. 


* 

Onaj osmieh! ... A ona suza? . . . 

Kad je otišla od prozora, moj duh zaletio 
se visoko u nebesko plavilo, da nadje njezinu 
sliku. Svuda zviezde, a nje nigdje u neizmjer¬ 
nom plavilu . . . 

Ne znam, kada sam se bacio na postelju, 
odjeven. 

U moju dušu slievala se slast, kakovu ni¬ 
sam nikada prije osjetio. Znam, da sam više 
puta šanuo: ljubim ju, ljubim ju . . . 

Onaj osmieh! A ona suza! . . . 

Samo sam na to mislio, samo na to, i, sav 
blažen, snivao sam o njoj . . . 

Rumen oblačić lebdio je iznad mene, lagano 
se njihao, a liepo sam vidio, zatvorenih očiju, 
kako se suzuje u stup, te po malo pretvara u 
vitku crnooku djevicu, bajna rasta, razpletene 
kose, u snježnoj valovitoj haljini. Sagne se nad 
moju glavu, sve bliže i bliže, toplimi ustnami 
dotakne se moga čela, dvie suze kanu mi na lice, 
pridigne se, milo mi se i tužno osmjehne, razpline 
se, nestane je . . . 












VII. 


Slađko sam spavao do osmog sata. Veseo 
sam se probudio, i bilo mi je kao da ću po- 
letiti, kao da sam krilat. Dok sam se oblačio, 
tihano sam nešto pjevuckao. 

Iznenada pomislim na onu suzu, što joj 
je kanula s trepavice niz lice, pa sjedem na 
divan, da razmišljam, što znači ona suza. 

Pitao sam sama sebe, zašto i kada rone 
suze mlade djevojke. Glasno sam sebi odgovorio, 
da plaču od velike tuge i velike radosti. Taj 
je odgovor bio jak i visok zid, kroz koji nisam 
mogao, jer nisam znao, je li ona djevojka tužna 
ili vesela . . . 


SLUČAJ. 


31 


Sve mislim i razmišljam, pa me obuzme ne¬ 
mir. Nisam znao, što ću. Bih li pisao svojoj majci? 

Sjednem, mislim, ustanem. Ne znam, što 
da joj pišem. 

Uzmem knjigu, neke pjesme. Čitam, smućen 
sam, ništa ne razumijem. Rieči, rieči, samo prazne 
rieči. Pjesnik hoće da slavi ljubav, a ja vidim 
iz svake njegove rieči, da nema pojma o čemu 
piše. Veli, da je ljubav paklenski pretopljeni 
kiseli kupus . . .. 

Ustanem, prošećem se sobom, pa opet 
čitam. Pjesnik veli, da je sunce pauk, da prede 
svemirsku paučinu, kojom lovi zviezde. Sunčani 
traci da nisu ništa drugo nego otrovna paučina ... 

Pomislih: luda! te bacih knjigu na divan. 

Podjem k prozoru. 

Prekrasan dan. Sve se blista u »svemirskoj 
paučini«. 

Snujem, što ću, pa odlučim, da ću u grad, 
ne bih li se sastao s prijateljem Aristidom. 

Stanem pred ogledalo, te opazim da sam 
nešto blied, ali se odmah utješih, jer sam osje¬ 
ćao neku veliku sreću u svojem srcu. 

Zatim sam gledao zid, što je dielio njezinu 
sobu od moje. Mislio sam: kako mi je blizu, te 
što radi, spava li još, je li možda već izašla u grad? 

Ja u tih mislih, a u njezinoj sobi tihano 
zazuje žice glasovira. Zadrhtam. Sjednem. Pobo¬ 
žno sam slušao neke poznate melodije, ljubovne. 

Što bih bio dao, da šam ju mogao viditi 
u onom času i poljubiti njezine krasne biele prste! 

Nasta tišina. 

Slušam, hoće li još igrati. 

Iz njezine sobe čuje se samo lagan hod. 

To je ona! . . . 

Slušam, kako šeće sobom, brojim njezine 
korake, čini mi se, da ju vidim: sva je u bielih 
haljinah, bujna joj je kosa razpletena. 

Bio sam uvjeren, da misli na mene, da 
se milo i sjetno smieši . . . 

Pristupim k prozoru i opazim prijatelja na 
obali. Aristid mi mahne rukom, da izadjem. 

Kad stupim u hodnik gostione, vremešan 
me listonoša pozdravi i upita me : 

— Molim vas, gospodine, jeste li vi Dra- 
gimir N . . . ? 

— Jesam. 

Preda mi jedno pismo, pa opet zapita: 

— Molim, poznate li gospodičnu Mariju 
M . . . .? Stanuje li ovdje? 

— Ne znam. 

— Ona mora biti u toj gostioni, uztvrdi 
listonoša. 

Hip se zamislim, pa tiho: 

— Kako se zove? 

— Marija M . . . . 

— U onoj sobi stanuje jedna gospodična, 
pokažem mu vrata moje krasne susjede. 
Listonoša podje, pokuca. 

Tko je? Napred! sladak se oglasi glas. 
Listonoša skine kapu, otvori vrata i upita: 
— Gospodična Marija M . . . .? 

— Ja sam, odgovori onaj sladki glas. 
Ona! Zadrhtah. U Solinu čuo sam njezin glas. 
Marija! . . . 

Kako sam sretan! Već znadem, kako se 
zove moja dražestna susjeda. 

Brzo udjem u svoju sobu, uzrujan. Naglo 
šetam od vrata do prozora. 

Marija! . . . 

Kako je to sladko: Marija! . . . 

Sjetim se, da me čeka prijatelj na obali, 
veseo izadjem iz gostione. 

Aristid upre mi oči u oči, stisne mi des 
niču, pa uzklikne: 

— Sto znači taj veseli, pobjedonosni izraz 
na tvojem licu? 

— Marija! . . . šanem. 

— Marija?! . . . pogleda me prijatelj. 

— Tako se zove. 

— Tko? 

— Znaš, koju smo u Solinu . . . 

— Ona krasna djevojka, koju smo vidili 
u Solinu? 

— Da, da, ona. 

Kažem mu, kako sam saznao, da se zove 
Marija M . . . . 

— Ti ju ljubiš . . . osmjehne se Aristid. 

— Samo na nju mislim. Kako je mila!... 

— E, pa sretno! . . . stisne mi Aristid 
desnicu. 

— Možda je zaručena . . . tiho ću ja. 

— Ne vjerujem, zavrti glavom Aristid. 

— Ne vjeruješ? . . . 

— Jer sam vidio, kako te je pogledala 
u Solinu. 

- Kako me je pogledala? . . . 

— Kako? . . . Vidio sam, da si joj drag. 

— Ti si vidio? . . . 

— Jesam, odlučno uztvrdi Aristid. 

Od radosti zagrlili ga. 

On se bio propitao, iste večeri kad se po- 
vratismo iz Solina u Spljet, za majku i kćerku 
u crnih haljinah. Njegova mu majka kazala, da 
su rodom iz K .... i da su dulje vremena 
živile u Dubrovniku. Aristid je saznao i to, da 
je otac krasne Marije umro prije pol godine,, 
da se je Marija s majkom preselila u Spljet, 
te da su naumile kupiti od nekog gosp. Ivana 
onaj ljetovnik u Solinu. 

To mi je Aristid pripoviedao šećući oba¬ 
lom, a zatim koješta o Dalmaciji, o političkih 
strankah, o razdoru, o siromaštvu, te me uvje¬ 
ravao,, da će se autonomaši do malo razplinuti 
na vihoru probudjene hrvatske sviesti. 

Njegovo je razlaganje bilo veoma liepo, ali 
mene su prozori moje divne susjede više zanimali. 

Kad bi Aristid odahnuo, ja sam mu pri- 
poviedao, kako sam Mariju vidio na prozoru, 
i što sam osjećao, i odkrio sam mu svoje 
osnove, sanke. 

Dok smo se šetali obalom, vidio sam ne¬ 
koliko puta dražestnu Mariju, kad bi se za hip 
približila k prozoru. Bila je u bieloj haljini. 
Kad bismo došli pred samu gostionu, Marija 
nije bila na prozoru, ali sam dobro vidio, da 
se netko krije iza bielih zastora, što bi se la¬ 
gano zaljuljali. 

Sunce pripeklo, a prijatelj me umoli, da 
bismo kuda u hlad, možda pred kavanu na 
»Gospodskom trgu«. Rekoh mu, da nemam 
vremena, da idem u svoju sobu, jer je vrieme 
da javim majci, da sam u Spljetu. 

Svojoj majci pisao sam iz Dubrovnika, da 
se vraćam doma, da ću samo koji dan ostati 
u Spljetu. 

Stisnem ruku svomu prijatelju, rečem mu, da 
ćemo se što prije sastati, pa pohitim u svoju sobu. 


VIII. 

Isti dan po podne sjedio sam pred ka¬ 
vanom na »Gospodskom trgu«. Držim neka- 
kove novine, gledam u nje, a sve mislim na 
krasnu Mariju, koja mi je posve osvojila srce 
i dušu, prvi put kad sam ju vidio. Do stola, 
za kojim sam ja sjedio, bio drugi, a tu se na- 
mjestiše dva čovjeka gospodske ruke. Odmah 
sam ih prepoznao. Bili su to oni Niemci, koje 
sam vidio i u Solinu, kada su išli za Marijom 
i njezinom majkom prama onom Ijetovniku. 

Čim sam ih opazio, zakipilo mi u srcu. 

U prvi mah vidilo se na njihovom licu, 
da su dugo sjedili za objedom i dobro se napili. 

Jedan bio debeo, onizak, nespretan u sva- 

koj kretnji, te malenih mutnih očiju. Žuta kosa, 
sva gladko nalizana, kao da se je priliepila za 
gornji dio nizka čela. Preko gornje debele ust- 
nice objesio mu se kratak i gust brk. Pogledao 
sam onaj brk i nehotice pomislio na pjenu 
piva, što se je na njem zaustavljala, kad bi iz- 
praznio čašu u svoj kratki i tusti vrat. Izraz 
njegova lica bio tup, pohotan, živinski. 

Njegov je drug bio visok i mršav, odjeven 
kao velegradski kicoš. Tamne, mrtve oči bez- 
ćutno su buljile izpod nažuta čela bez obrva. 
Bio je ćelav; dolnja ustna svaki čas grčevito 
bi mu se trgnula, na lievoj strani. Na njego¬ 
vom bliedom i razrovanom licu izrasao je ogro¬ 
man nos, plosnat, čudna kvrga. 

Niemci se razgovarahu najviše o novinah, 
dopisih, brzojavih. Pomislih: to su novinari. 
Napokon svrnu razgovor na Dalmaciju i na 
Solin. Stariji, onaj ćelavi, manje je govorio. 
Mladji je razlagao, gotovo bučno, kako će u 
prvom dopisu opisati Spljet i Solin. 

— To su već mnogi opisali, reče stariji 
hrapavim glasom. 

— Time bit će mi posao lakši, naceri se 
mladji, pa doda: Bit će štogod i iz mojega 
pera . . . zasolit ću dopis pikantnimi sgodami, 
znaš, iz moje ljubavi. 

Stariji se ogleda; opazi, da čitam novine, 
i, misleći valjda, da ne razumijem njemački, 
reče glasno: 

— Tvoje ljubavi! . . . Ništa nećeš opraviti: 
djevojka je bez dvojbe iz odlične obitelji, poštena. 

— Poštena! . . . Famoz, kolosal! ... na¬ 
smije se mladji i slegne ramenima. 

Stariji nastavi, malo tiše: 

— Novci ? . . . Ne vjerujem. Bit će bogata. 
Težko, da ćeš . . . 

Mladji se opet naceri, a stariji: 

— Mani se ćorava posla! 

— To nikada! odgovori mladji kroz nos. 
Ti znaš, da ju već toliko vremena sliedim, od 
Trsta do Spljeta. Nisam lud, da bih ju komu 
drugomu . . . E, znam ja, kako ću! . . . 

— Varaš se, dragi prijatelju, varaš se . . . 

— Ne varam. Ona me gleda . . . 

— Srdi ju, što ju svuda progoniš. 


Kumičić, Slučaj. 


4 

— Ti mi zavidjaš . . . 

— Glupost! . . . 

— Uvjeren sam, da ću uspjeti. Krasan 
roman! . . . Novci? . . . Ne, to nije pravi put. 
Čuj, reći ću joj, da ću se s njom vjenčati, sve 
ću obećati . . . 

— Kada? 

— Što prije. 

— Ona ti se uklanja. 

— Svašta ću obećati. Zar ne znaš, što su 
žene? Pomisli: živiti u Beču! Što ćeš, da radi 
medju ovimi divljaci, u ovom selu? Živiti u 
Beču, to nije šala! Pomisli: lože, kočije, puto¬ 
vanja, kupelji! . . . Famoz! . . . 

— Ti nemaš ni lože, ni kočije. 

— Sve se može obećati. Tko nas ovdje 
pozna? ^ 

— Reci mi istinu . . . 

— Što? 

— Zar ti se toliko svidja ona djevojka. 

— Kolosalno! 

— A ti se vjenčaj s njom. 

— Neću. Vrag je žena. 

— Bio si oženjen. 

— Jedan put. To mi je dosta. 

— Djevojka ima novaca, bez sumnje. Za¬ 
kopat ćeš ju, a novci ostat će tebi. 

— Misliš? . . . 

Zar nisam ja tako uradio, dva puta? 

— A gdje su ti novci? 

Stariji puhne u dlan otvorene desnice ; 
mladji se grohotom na smije. 

Čuo sam svaku njihovu rieč, premda su 
se tiho razgovarali. Kako je bila velika buka 
u kavani, ponajviše okolo billarda, mislili su 
valjda, da ih nitko ne čuje. Sva je moja krv 
bila uzavrela. Ne znam, kako sam se svladao. 
Platih kavu, pa podjoh u gostionu, u svoju 
sobu, ravno. Cielim sam tielom drhtao, krvave 
misli sievahu mi u glavi. «' 

Kad dodjoh u gostionu, hoću da otvorim 
vrata na hodniku, tražim ključ u džepovih, a 
u ključanici škripne, vrata se otvore, krasna 
Marija stoji preda mnom. Ja se upanjim. Dje¬ 
vojka plane rumenilom, obori velike crne oči, 
pa šane: 

— Gospodine, molim, udjite, moj je ključ 
u ključanici, ja ću zatvoriti . . . 

Ne znam, što sam izmucao, ali znam da 
nisam htio unići, prije nego li bi ona izašla. 
Marija se osmjehne, nakloni, pa sadje niz liepe 
kamene stube. Sad pomislih, da joj štogod rečem, 
da poletim za njom, ali ni makac, kao ukopan. 
Ne znam, koliko sam vremena stajao pred vra¬ 
tima, ali znam, da sam pomislio, kako sam se 
liepo mogao s njom upoznati, kazati joj štogod. 
Utješila me nešto misao na njezin osmieh. 

Malo zatim nadjoh se u svojoj sobi. 

Primirim se, sjednem, pa stanem razmiš¬ 
ljati, što da učinim s onim žutokosim nitkovom. 

Od gnjeva opet me obuzme drhat. 

Kako da mu pomrsim račune? 

Kako da kažem Mariji njegove zločinačke 
osnove? . . . 

Ne, to ne mogu, nikako. Ja ću paziti na 
njega. On joj se ne može ni približiti. Kako 
bi onakov glupan mogao zavesti nju, onako 
umnu i krasnu! . . . 

A mogu li se ja njoj približiti? Mogu, 

nego da mogu, jer su drugačije moje osnove. 
A kakove su moje osnove? Na to još nisam 
mislio. 

Kakove? . . . Svete, najsvetije. 

Jest, ja joj se mogu približiti. To je moja 
dužnost, a izpuniti ju moram što prije . . . 

Sad se sjetim, da ne mogu dugo ostati 
u Spljetu. Odlučim: ja moram s njom govoriti. 
Jasno je, da moram, jer ne bih mogao bez nje 
živiti. Moram, ali kada da se s njom sastanem ? ... 

A što da posjetim nju i njezinu majku, 
pa da im sve kažem ? . . . 

Izvrstna misao! . . . 

Ali, eto, čini mi se, malko prerano ... Sto 
mi načina palo na um, ali ništa nisam mogao 
odlučiti. Pomislih, da će već osvanuti prilika, 
pa pobjedonosno ustadoh s divana. 




IX. 


Dan prolazio za danom, pa prodje i tjedan. 

Što je moja mati o meni mislila! . . . Dva 
puta pisao sam joj iz Spljeta, tješio sam ju, 
kako sam najbolje znao. Živio sam u nekom 
vrtlogu, u vihoru silne ljubavi. Materina pisma 
nisu mi bila jasna; čudio sam se njezinim 
molbam, da dodjem što prije doma. 

Svaki bih dan odlučio, da ću odputovati 
prvim parobrodom, ali sve bi se moje nakane 
razpršile, čim bih pomislio, da još nisam go¬ 
vorio s krasnom susjedom. 

Marija je bila moje sunce, izvor svih mojih 
želja i nada, samo sam o njoj snivao, samo za 
nju živio. Umirao sam za njom. 

U onoj sobi do njezine sproveo sam naj- 
sladje časove, upoznao sam svesilnu moć naj¬ 
silnijih osjećaja, svu slast čiste, najsvetije lju¬ 
bavi. Nisam više poznao sebe, kao da sam se 
preporodio. Svojim sam duhom tonuo u Mari¬ 
jine divne misaone oči, grlio sam se s njezinom 
dušom, a trpio sam sve najsladje muke u otaj- 
stvenoj ljubavi, a istodobno letio sam na kri¬ 
lima sreće i blaženstva, kad bi njezin bajni 
osmieh orajio moje ranjeno srce. Znao sam, da 
me Marija ljubi, živo sam osjećao, kako uviek 
na mene misli, kako joj duša čezne za mojom. 
I sretan sam bio, kad bih pomislio, kako će 
moja majka biti sretna, što mi je Bog dosudio 
Mariju, dobru, milu, umnu i krasnu. 

Riedko sam izlazio iz svoje sobe, samo 
da se ne udaljim od Marije, da čujem kadšto 
njezin sladki glas, zuj njezinog glasovira. 

Često sam ju vidio na prozoru, a svaki 
je dan bila krasnija i milija. Za hip se nasloni 
na prozor, pogleda me, radostno i utješljivo, 
sladko se osmjehne, pa izčezne. 

Kad se je desila u mojoj blizini, ma bilo 

gdje, na trgu, na obali, ja, a da ju nisam vidio, 
znao sam, da ću ju brzo ugledati. Srce bi mi 
naglo zakucalo, obuzeo bi me nemir: naše su 
se duše tražile, grlile. 

To nisam nikada mogao pojmiti. 

Jedno sam jutro čitao novine pred kava¬ 
nom na »Gospodskom trgu«. Iznenada obuzme 
me čudna uzrujanost. Osjećao sam, da ću do- 
živiti nešto ugodna, mila. Neka neodoljiva sila 
vukla mi srce u jednu bližnju uličicu. Ustanem, 
pohitim preko trga, zakrenem u onu uličicu, 
a Marija preda mnom. Pozdravim ju. Ona od- 
zdravi i porumeni. Divno su se nasmiešile nje¬ 
zine velike crne oči. 

Nisam htio za njom. 

Četvrt sata kasnije, kad mišljah, da je Ma¬ 
rija već u svojem stanu, podjem u stolnu crkvu. 

U polu-tamnom hramu vladala je otajst- 
vena, mrtva tišina. U prvi mah ne opazih žive 
duše u crkvi. 

Odlučim, da opet razgledam onaj slavni hram 
božji. Ona tišina, svetost mjesta, i onaj polumrak 
u kutovih, sve je ugodno bilo mojoj duši. 

Idem crkvom . . . čujem samo svoje ko¬ 
rake, kako muklo odjekuju pod mračnim svo¬ 
dom. Sve bijaše zadahnuto starinom, zadahom 
uzdisaja mnogobrojnih naraštaja. Idem hramom, 
pa opazim u polu-tamnoj kapeli jednu žensku 
u crnom odielu, gdje mirno kleči pred oltarom. 
Srce mi zakuca: Marija . . . Lice joj nisam vi¬ 
dio. Pomislih, zašto nisam prije osjetio, da nije 
daleko od mene, pa odgovorili sebi: nisam 
osjetio, jer njezina duša nije tražila mene, dok 
se je molila pred oltarom. 

Sa svetim mirom promatrao sam pobožnu 
djevojku. Bio sam uvjeren, da se moli za dušu 
svoga pokojnoga otca. Sjetih se svoga, a suze 
mi se izviju iz očiju. 

Marija se pridigne i podje prema vratima. 
Vidio sam, kako je otrla oči. Kad prodje mimo 
mene, opazi me, i tužno se osmjehne. Stajao 
sam posred veličanstvenoga hrama i gledao sam 
za njom, kako je lagano prešla preko onog 
malenog trga pred crkvom, sva obasjana zlat¬ 
nim jutarnjim suncem. 






X. 


Večerom šetala se Marija sa svojom maj¬ 
kom na morskoj obali, a ja s prijateljem Ari- 
stidom. S ladjah u luci čuli su se povici, sva¬ 
kojaki. Svaki put, kad bi se sreli na onoj lie- 
poj šetnji, Marija bi me milo pogledala. Svaki 
put kazao mi je njezin osmieh, da me ljubi. 

Prijatelj me uvjeravao, da sam prva Mari¬ 
jina ljubav, da on to vidi u njezinim očima. 

Kasno u noći, obično oko jedanaestog sata, 
vidio sam Mariju na prozoru, u mraku, jer već 
nije bilo mjesečine. Nije bilo težko da joj što¬ 
god kažem, ali sam bio zatravljen, kad sam 
gledao ono njezino divno lice, bielo i rumeno. 
Rieč mi je mnogo puta zapela u grlu, iznenada 

se ugušila. Samo uzdah odkinuo bi se od 
moga srca. 

Kad dodjoh, jednog dana oko podna, u 
svoju sobu, u onoj gostioni, odmah opazili na 
stolu kitu cvieća. Odakle to cvieće? Gledam 
ga, čudim se, ne mogu ni nagadjati, tko ga je 
donio u moju sobu. 

Pozvonim. 

Mlada sobarica ud je. 

— Izvolite, gospodine? . . . upita, lukavo 
smiešeći se. 

t 

— Tko je donio ovo cvieće u moju sobu ? 

— Ne znam; kako bih to znala? 

— Vi to morate znati. 

— Ali . . . 

— Kažite istinu. 

— Zar vam nije drago, da ste našli to 
cvieće na stolu? 

— Tko ne ljubi cvieće!? Drago, ili ne 
drago, ne radi se o tome. Kažite mi, tko je 
cvieće amo donio. 

— O, posve jednostavna pripoviest! . . 

— Govorite! 

— Gospodična Marija, vaša dražestna su¬ 
sjeda, došla u gostionu, na hodnik, kad [sam 
pospremala vašu sobu. Vrata vaše sobe bila 
otvorena. Gospodjica me nešto upita, a u to 
palo joj cvieće iz ruke na pod. Ja brzo podi- 
gni cvieće, pa . . . zašuti sobarica, smiešeći se. 

— Kažite. 

— Metnula sam ga na vaš stol. 

— Na moj stol?! ... A gospodična 
Marija? . . . 

— Gospodična? . . . otegne sobarica. 

— Nije se razsrdila? . . . 

— Nije, nije . . . Ona valjda ne ljubi 
cvieće . . . 

— Tako? . . . zbunim se ja. 

Liepa sobarica t zvonko se nasmije, pa veselo: 

— Da, tako . . . Gospodična Marija uko¬ 
rila me pogledom, ali ne strogo . . . Oh, da 
ste vidili, kako je bila porumenila! 

— Porumenila . . . 

— Brzo je unišla u svoju sobu, nešto uz¬ 
bunjena ... Ja se ne bojim njezinog gnjeva... 
šaputala je sobarica, smiešeći se, vragoljasto. 


SLUČAJ. 


51 - 


— Dobro, dobro . . . rečem, pa otvorim 
jednu knjigu, kao da ću čitati. 

Sobarica se nakloni, veselo izadje, zatvori 
za sobom vrata, opet ih otvori, proviri glavom 
u moju sobu, te šane, smiešeći se: 

— Ne, ne, nije se razsrdila . . . 

— Dobro, dobro . . . kimnem ja. 

Sobarica zatvori vrata. 

Gledam cvieće . . . Oh, mirisavo, krasno 
cvieće, kao što je Marija krasna! . . . 

Uzmem cvieće, poljubim ga . . . 

Ne, nije se razsrdila . . . 

Porumenila? . . . uzbunjena? . . . 

Kako sam bio sretan, blažen! . . . Marija 
je svezala ovo cvieće, njezini liepi bieli prsti 
držali su svaki cviet, svakomu je nešto sladka 
šanula . . . 

Ne, ne, nije se razsrdila . . . 

Žice glasovira iz njezine sobe tihano za- 
zuje »Cviete mili, cviete dragi« iz opere Fausta. 

Slušam . . . 

Toplo, čuvstveno zuje žice. Marija znade> 

da sam blažen, ja osjećam, da me grli njezina 
duša . . . 

Poljubim cvieće, gledam ga, opet ga po¬ 
ljubim, oči mi se orose . . . 

Tihano zuje žice, sladko, s toplim čeznu¬ 
ćem . . . naše se duše grle, cjelivaju . . . 


XI. 


Prodju dva tjedna. 

Koliko sladke muke i blaženstva, milih 
pogleda i vrućih uzdisaja u to vrieme! 

Osvane mi odlučan hip. 

Bilo po podne. Listonoša donio mi pismo, 
a dok sam ga nešto pitao, udje sa stubišta u 
hodnik moja dražestna susjeda. 

Kao da me obasjala velika svjetlost. 

Naklonim se, sav drhtav. 

Marija stidno odzdravi i prodje mimo mene, 
da će u svoju sobu. 

Listonoša brzo joj reče: 

— Gospodično, knjige, o kojih ste mi 
jučer govorili, još nisu došle. 

Marija stane u hodu, okrene se, pa odgovori: 
— Žao mi je, da nisu došle. 

_ Doći će možda večeras parobrodom 

iz Rieke, kimne listonoša, nakloni se, pa izadje. 

Ja pomislim: sad je čas. Stisnem srce, po¬ 
gledam Mariji u oči, smeteno se naklonim i 
upitam : 

— Gospodično, oprostite, dopustite mi, 

zar ste naručili neke knjige? 

— Prije tri tjedna, tiho odgovori Marija, 

oborenih očiju. 

Sjećam se, kako joj je krv navalila u vrat, 
u lice, sve do crne kose. 

— Gospodično, ja imam nešto knjiga ... 

ako želite? . . . 

— Molim . . . dahne Marija. 

Krasni su joj prsti drhtali. 

— Možda Leopardia? . . . upitam. 

— Volim naše pjesnike. 

— Ako mislite pod našimi hrvatske, mogu 
vam Preradovića . . . 

— Molim . . . 

— Gospodjice, oprostite, što vam nisam 

dosada rekao svoje ime. Zovem se Dragimir 
N . . . . Oprostite . . . naklonim se. 

— Marija M.šane djevojka i milo 

me pogleda. 

— Znadem . . . 

— Vi znate?... rajski se osmjehne, i 
porumeni. 

— Znadem. Molim, znadem već više dana ... 

— Gospodine, hvala vam . . . nakloni se, 
pa pohiti u svoju sobu. 

Gledah za njom. 

Smućen udjem u svoju sobu, bacim se na 
divan, pritisnem srce rukama, da mi se smiri. 

Sladka ga je oluja kidala. Mučno sam di- 
sao, čelo mi se uznojilo, ruke su mi drhtale. 
Bilo mi je kao da se utapljam u uzburkanom 
moru sreće. Čudio sam se, kako je sve okolo 
mene svietlo-rumeno, kako struji zrakom nešto 
mekana, mirisava. 

Malo po malo stiša se oluja u mojem srcu. 

Sjetim se, da mi je listonoša donio jedno 
pismo. Imao sam ga u ruci. Pročitam ga; majka 
mi piše, moli me, da se požurim doma, k njoj. 

Kumičić, Slučaj. 

Bilo mi čudno, što me majka tako usrdno 
moli, da se povratim kući. 

Odlučim, da ću što prije odputovati iz 
Spljeta, pa stanem pred ogledalo, počešljam se, 
popravim ovratnik, nadjem Preradovićeve pjesme, 
brzo izadjem na hodnik, koraknem dva puta, 
stanem . . . 

Eno vrata njezine sobe .. . 

Nešto me pograbi za srce, smutim se, od¬ 
mah se povratim u svoju sobu, drhtav. 

Ne znam, koliko sam se vremena šetao, 
dok sam se smirio. 

Kad sam mislio, da sam se posve smirio, 
opet koraknem k vratima svoje sobe, hoću da 
ih otvorim . . . srce mi silovito zakuca, znoj 
mi oblije čelo ... nešto mi presjeklo koljena ... 
legnem na divan. 

Što se to sa mnom sbiva? 

Ne pojmim. 

Zar strah? 

Nisam diete. 

Razmišljam, što ću kazati Mariji. 

Ne znam, što ću joj kazati. 

Kakova muka! . . . 

Zapalim smotku. Dim se vije, plav, pro¬ 
ziran. Gledam ga, ne bih li našao u njem 
sretnu misao, barem prve rieči, što ću ih ka¬ 
zati Mariji. Gledam ga . . . prestanem misliti... 

Pol sata nisam ništa mislio. 

Iznenada trgnem se, ustanem, te pomislim, 
da moram držati rieč: odnieti Mariji obećanu 
knjigu. 

Ona me čeka u svojoj sobi. 

Ne, već me ne čeka, kad nisam odmah 
došao k njoj. 

Što će o meni misliti? Sad se osokolim, 
osjetim, da sam se osokolio. Osovim se, oštro 
koraknem, izadjem na hodnik. 

Sve tiho. 

Kroz zadnji prozor na hodniku upada 
sunčani trak. Stanem. Odmah pomislim: napred! 

Koraknem, opet stanem . . . Što je to? 

Kao da me netko vuče natrag. To zuji i 
brunda velika muha u onom sunčanom traku. 
Sto može meni muha! Još brunda. Napred!... 
Evo me pred vratima drage susjede , . . 


XII. 


Pokucam. 

— Molim! . . . sladko se oglasi. 

Otvorim vrata. Udjem, naglo. 

Marija stoji pred velikim ogledalom. Vide 
joj se biele oble ruke do lakta, jer ih je po¬ 
digla nad glavu, da poravna bujnu kosu, crnu 
kao gavran, valovitu i mekanu. Kosa joj se raz- 
prela niz dražestan struk do koljena. Marija je 
odjevena bielom širokom haljinom, što se me¬ 
kano prelieva niz njezin stas, niz cvatuće dra- 
žesti, velikimi nabori. Kad stupih u njezinu 
sobu, trgnula se, preplašeno me pogledala. Ruke 
su joj pale niz djevičanska bedra, ^stidljivo je 
oborila oči, prignula glavu. 


SLUČAJ. 59 

— Gospodično, molim, oprostite . . . 
Oborenih očiju šane: 

— Mišljah, da ste zaboravili, da ne ćete 
doći . . . 

— Oprostite . . . 

— Mišljah, da ste izašli iz gostione. 

— Bih li otišao ? . . . Evo vam knjige . . . 
— Hvala. 

— Bih li otišao? . . . 

— Gledajte na more, dok ja kosu . . . 
Podjem k prozoru. 

Krasan bijaše dan. 

Gledajući na more, rečem: 

— Gospodjice, veoma žalim, što sam vas ... 
— Vi, gospodine, oprostite, što ste me 
zatekli ovako . . . 

— Danas je krasno vrieme, oglasim se 
nakon male šutnje. 

— Mislite? . . . Da, krasno . . . 

— Gospodjice, vi ljubite prirodne krasote ... 
— A vi, gospodine? 

— Solin silno mi se svidja. 

— I meni. Molim vas, sjednite. Gotova sam. 

Sjednemo na divan. 

Nasta muk. Da ga prekinem, upitam: 

— Gospodično, zar ne, vi se zovete Marija ? 
— Da . . . 

— Marija je najsladje ime. A, molim vas, 

znate li, kako se ja zovem? 

_ Dragimir . . . odgovori nakon stanke 

i porumeni. 

— Da, Dragimir. 

Opet muk. Marija upita: 

— Jeste li donieli Preradovićeve pjesme ? 
— Eno ih na stolu. 

— Gospodine, vi niste iz Dalmacije? . . . 
— Ja sam iz Hrvatske. 

— Moja majka i ja nastanit ćemo se ovdje. 
— U Solinu. 

_ U Solinu . . . osmjehne se Marija. 

Gospodično, bih li smio, da vas nešto 

upitam ? 

Marija me milo pogleda. 

Ja nastavim: 

— Pred malo dana našao sam kitu cvieća 
na stolu u svojoj sobi. Čuo sam da je ono 

cvieće bilo vaše, pa bih htio znati, jeste li se 
razsrdili . . . 

— Razsrdila ? . . . skloni oči Marija. 

— Niste? 

— Nisam . . . 

Opet muk. 

I prsti su joj malko porumenili. Divnija 
bijaše od zore. Tihano je disala. 

Mene sapinjalo u grlu. Napokon se odvažim-: 
— Gospodično, sjećate li se, da sam vas 
vidio u Solinu? 

— Svidja li vam se Dalmacija? 

— Mila mi je, jer je Hrvatska svuda divna. 
Vi se dakle ne sjećate, da sam vas vidio u 
Solinu? 

Marija me pogleda dugim pogledom, po¬ 
rumeni i šane: 

— Sjećam se . . . 

To šane oborenih očiju i naglo probliedi. 
— Zar vam je pozlilo, mila gospodično? 
— Nije . . . nije . . . zadrhta i pokrije 
lice rukama. 

— Recite mi iskreno . . . 

Marija ustane, pruži mi ruku i osmjehne 
se kroz suze. 

— Krasna gospodično, u vašim očima vidim 
suze, a vi ne ćete da me umirite, utješite . . . 

— Pomislila sam na svoga pokojnoga 
otca . . . tužno uzdahne Marija. 

Opet šutnja. 

Pristupismo k prozoru. 

Sunce je zapadalo. Vinogradi na otoku 
Braču bili su obliveni rumenilom. Zalivom 
pjenili su se valovi, duvao je maestral, ladje su 
veselo jedrile, neke u krmu, neke koso, nagnute 
na bok. One u luci neprestano se zibahu, ma¬ 
lene brže, veće laganije. Sjena brda Marjana 
već je bila prekrila zapadni dio luke, a iztočni 
sjajio se u sunčanom žaru. 

— Divno je ovo more! . . . šanem. 

— Divno . . . dahne Marija. 

Nakon šutnje, pogledam ju u blistave du¬ 
boke oči, pa drhtavo: 

— Mila gospodično . . . 

Ona probliedi. 

Uzmem ju za ruku, stisnem joj krasne prste. 

— Gospodično, sjećate li se, da smo za¬ 
jedno putovali od Trsta do Spljeta? 

— Sjećam se. 

— Vi se dakle sjećate . . . Prvi put vidio 
sam vas na parobrodu. 

— Znadem. 

Prsti joj drhtnu u mojoj desnici .- 1 

—JZnate li, zašto ne mogu zaboraviti na 
ono putovanje? 

Marija me pogleda, pa obori oči. 

— Gospodično, vi se ne ljutite na mene? ... 

— Ne . . . 

— I u Dubrovniku mislio sam na vas, 
svuda mislim samo na vas. Kad vas ne vidim, 
uviek sam tužan. 

— Tužan? . . . 

t — Marija, ne ljutite se na mene. Vi ne 
znate, kako moje srce . . . 

— Moja majka amo će . . . 

— Marija, ja vidim u vašim očima, da 
ste angjeo dobrote. Samo za vas živim. Moje 
je srce prepuno, oh, da znate, kako kuca samo 
za vas! Ja ne mogu izreći, koliko trpim . . . 

— Oh, majko! . . . zastenje Marija i po¬ 
krije lice rukama. 

— Smilujte se! . . . 

Marija upre svoje oči u moje. Duboko 
zavirismo jedno drugome u dušu. Gledasmo 
se, dugo, u sladkoj zabuni, pa u zaboravi, kao 
da tonemo u rumenu i zlatnu svjetlost. Na nje¬ 
zinih dugih i gustih crnih trepavicah zasjaje se 
suze, probliedi, pa zadrhta. Jedva je disala. 

— Marija, zašto plačete? 

— Ne plačem .. . sladko mi se nasmieši. 

— Smilujte se . . . Marija, čujte ... ja 
vas ljubim . . . 

— Ne, ne . . . 

— Neizmjerno vas ljubim. 

Marija probliedi, zatvori oči, glavom mi 
klone na rame, kao da se onesviestila, ondje 
iza zastora prozora. Ljevicom ju obuhvatiti okolo 
vitka pasa. 

Kad pridigne glavu, duboko uzdahne, milo 
me pogleda, blaženo se osmjehne, i šane: 

— Ljubim te . . . 

— Ah, izusti još jednom tu sladku rieč! 

— Ljubim te . . . prvi pogledi na paro¬ 
brodu . . . 

— Marija, moja si. 

— Tvoja. 

Marija sjede na divan, ja panem na ko¬ 
ljena pred njom, i uzmem ju za toplu ruku, i 
pritisnem liepu ruku na svoje srce. Silno me 
čuvstvo svladalo. Zaboravih na sav sviet, uronih 
u čarobnu budućnost. Preda mnom talasalo se 
more sreće i slasti. 

— Marija, ti me ljubiš, ti me ljubiš! . . . 
jecao sam. 

— Ljubim, ljubim ... zajeca krasna djevica. 

— Oh, sretna li mene! Hvala ti, oboža¬ 
vana djevice! Ljubi me, ljubi me! Sladak' je 
taj melem mojoj ranjenoj duši. Ti si moje nebo, 
moje sunce, moj raj, sve moje! Prije nekoliko 
tjedana vidio sam te prvi put, ali već mnogo 
godina lebdi tvoje nebesko obličje pred mojim 
duhom. Mnogo sam puta snivao o tebi, u snu 
sam te grlio i cjelivao, uviek je moja duša 
čeznula za tvojom. Naše su duše jedna te ista 
iskra. Tražio sam te, znao sam, da si negdje* 

da me očekuješ. Marija, našao sam te, da te 

više nikad ne izgubim. 

Sjednem do nje na divan, privinem ju na 
svoja prsa, prvi, vrući i dugotrajni cjelov sjedini 
nam ustne. Zatim je naslonila glavu na moje 
desno rame, i zatvorila oči, i smrtno problie- 
dila, kao da je pa;la u nesviest. Milovao sam 
ju po tjemenu, i po bielom njezinom vratu, 
mekane pramene bujne kose. 

Kad se prene, tužno me pogleda, zajeca, 

i bolno reče: 

— Ovdje me nešto boli . . . 

— Sladka dušo! utisnem joj cjelov na ustne. 
Marija metne ruku na svoje srce, oči joj 
se pomute, suza za suzom kane niz bliedo lice. 
Opet se potuži, da ju nešto u prsima boli, bode. 
Dugo sam ju tješio, da se je možda malko 
prehladila, da će to proći, i rekoh joj, da svr¬ 
šavam liečničke nauke u Beču. 

Kada se smirila, bolje sam ju promotrio. 
Bila je još blieda, oči su joj se sjajile. 


XIII. 


Još sam ju tješio, kad iznenada udje nje¬ 
zina majka u sobu, te se začudi, opazivši mene. 
Marija pokrije lice rukama. Njezina majka gle¬ 
daše sad kćerku, sad mene. Ja sam odmah ustao. 

— Gospodjo . . . naklonim se. 

— S kime imam čast? . . . hladno upita 
majka. 

— Dragimir N . . ., doktorand liečničtva,. 
naklonim se gospodji. 

Marijina majka zvala se Jelisava. 

— Marija, zašto plačeš? upita majka. 

Djevojka je šutila. 

— Molim vas, gospodine, što se je dogodilo? 

— Gospodjo, ne bih znao . . . 

_ Ne razumijem . . . Kaži, Marija, što ti 

je, zabrine se majka. 

— Ništa mi nije, draga majko, 

— Kako ništa? 

— Bolilo me u prsima. 

_ Da se nisi prehladila. U noći bila si 

na prozoru. Molila sam te, da to ne činiš. Oh, 
djeca, djeca! . . . uzdahne Jelisava, pa meni: 
Čini mi se, da mi Marija nije posve zdrava. 

Sad ću ja: 

— Gospodjo, neću da se dugo izpričavam. 
Molim vas, nemojte se čuditi, što ste me našli 
u ovoj sobi. Putovao sam s vama od Trsta ... 

_ Istina, kao da sam vas već negdje vidila. 

_ Prije malo dana, nastavim, vidio sam 

vas i gospodičnu u Solinu. Stanujem u ovoj 
gostioni, slučajno upoznao sam se s gospo¬ 
dičnom . . . donio sam joj jednu knjigu. 

_ Kada ste se upoznali s mojom Marijom? 

_ Danas. Gospodjo, mislio sam, da ste 

kod kuće. Priznajem, pogriešio sam. Žalim, 
oprostite! . . . 

— Marija, reci mi već jednom, što ti je. 
Zašto plačeš? 

— Ništa mi nije; umiri se, draga majko. 

Gospodja me značajno pogleda, kao da 
me pita, što se je dogodilo. 

Ja se naklonim, pa počmem: 

— Gospodična Marija još je 'ganuta, jer 
sam joj odkrio, što sam morao odkriti: da ju 
ljubim najsvetijom ljubavi. I gospodična ljubi, 
mene. Gospodjo, molim vas, nemojte biti za- 
zabrinuti, nego blagoslovite našu ljubav. 

Marija je tiho plakala. 

Njezina me majka začudjeno gledaše, pa 
mi reče: 

— Gospodine, moja je duša sva smućena. 
Molim vas, drugi put o tome . . . Oh, Bože, 
moja jedinica! . . . 

Naklonim se. S praga sobe pogledam Ma¬ 
riju. Tužno mi se i milo osmjehne, pa zagrli 
svoju majku. Ja izadjem na hodnik. Sunce bi¬ 
jaše zapalo. 








XIV. 

Čudno mi bilo, kad udjoh u svoju sobu. 
Ne znam, što sam učinio u prvi mah. Činilo 
mi se, da sam se probudio, da sam dugo spa¬ 
vao. Nisam znao, kako je to, da je već suton. 
Gotovo nisam sama sebe poznao, i nikako ni¬ 
sam znao svezati prošlost sa sadašnjim hipom. 
Kao da je bila neka velika pukotina medju 
njima, ali ne mračna, nego sjajna i rumena. 

Što se to dogodilo sa mnom? 

Osjećao sam se mladjim, zdravijim, i bilo 
mi je kao da još sladko sanjam. Duša mi je 
pjevala, srce mi se širilo od radosti, a niz lice 
ronile su mi se suze. Gotovo nisam mogao 
vjerovati, da je krasna Marija bila u mojem 
zagrljaju, da sam ju bio privio na svoja prsa, 

onako dražestnu i nježnu. Ne, nisam mogao 
vjerovati, da sam joj ljubio tople ustne, cjelivao 
mekanu crnu kosu. 

Silno sam osjećao plamen prve svete lju¬ 
bavi, svu moć i svu sladku bol toga otajstve- 
noga čuvstva. Pred mojim duhom razmicahu 
se svemirski plavi i sjajni prostori, osjećao sam 
se u moru svemirske ljubavi, te kako sam svuda, 
gdje je ta ljubav, i bio sam jedno biće s njom, 
i po prvi put živo sam shvatio, zašto sam se 
rodio, što je život. Znao sam, da je sreće na 
svietu, i s toga bijah sretan, blažen. Iznenada 
riešio se moj duh okova, mnoge su mi stvari 
postale jasne, i kao da sam proniknuo u velika 
otajstva, u najuzvišenije ciljeve čovječanstva. 
Osjećao sam, da me je obasjala svjetlost ljubavi, 
i bilo mi je kao da pojmim bezkrajnost, neu- 
mrlost, vječnost, i znao sam, da je sve to stvo¬ 
rila ljubav. Gledao sam s prozora u suton, na 
more i otoke, i po prvi put vidio sam, kako 
je sviet liep, veseo i veličanstven, i kako ljubav 
spaja zemlju i more s nebom, i kako samo 
ona svuda caruje u divnom plavilu. 


Kumičić, Slučaj 

Kad se unoćalo, legoh na divan i šanuh: 
Marija me ljubi, ljubi me! i sjetih se svega, 
što se sbilo: kako su se naše duše zagrlile u 
toplih cjelovih. Pomislio sam na njezine uz¬ 
dahe, na rajske poglede. Njezin sam dah osjetio 
na svojem licu, moje je čelo počivalo na nje¬ 
zinoj mekanoj i mirisavoj kosi, moja je ruka 
bila obavila njezino nježno i drhtavo tielo. Ne, 
ne, to nije san, jer me još opaja miomiris nje¬ 
zine mlade cvatuće puti, njezinog bielog vrata, 
još osjećam, kako su vrući bili njezini cjelovi, 
još vidim njezine biele krasne zubiće, još čujem 
tihi šapat njezine duše, kucaje djevojačkoga 
srca . . . 

Sladko usnuh na mirisavih ružah čiste i 
svete ljubavi, mirno i sladko kao diete na ma¬ 
terinu krilu. 

Cielu sam noć sanjao o Mariji. 

Bajna djevica lebdila je iznad mene, sva 
u snježnoj valovitoj haljini, obasjana plavom 
svjetlošću. Sagnula se k meni, poljubila me u 
čelo, uzela za ruku, pa podjosmo ravnom i ši¬ 

rokom stazom budućnosti: svud svjetlost, sjaj, 
život, radost, slast . . . 

Duga i gladka staza bila je pokrita visokim 
zelenim svodom, a zlatna svjetlost probijala ga 
tu i tamo. Na lievo i na desno naraslo je gra¬ 
nato drveće, sa svakovrstnim lišćem, koje je 
tihano treperilo i šuštalo sve do [drugog kraja 
staze. Sa svih strana čula se sladka pjesma u 
slavu ljubavi. Dan je prolazio za danom, veselo, 
uviek jednako radostno. Marija, presretna uz 
mene, mirno i lagano ide divnom stazom, bla¬ 
ženo se smieši. Kad zašumi vjetar ljubavi, ja 
ju grlim, i ona mene, i cjelivamo se, drhtavi. 
Veselo idemo, sunce pozlaćuje grane nad na- 
šimi glavami. Naša ljubav, uviek svietla, svakim 
danom raste, sveti nas njezini srsi pomladjuju. 

Sladko snivam: 

Putem stižemo nova nježna bića, rumena 
i vesela, a ta mila bića grle nas i cjelivaju, a 
mi im se smiešimo, i blaženi smo . . . 

Ali eto nas na kraju svietle staze . . . 

Pred nama je gaj, skrovit, mračan. Kroz 
tužne grane strmogleda bjelasaju se nadgrobni 

kameni, crne se drveni križevi. Na jednom grobu 
kleči ženska, u crnih haljinah. Čuje se, kako 
gorko jeca. 

Mjesečina tužno osvietljuje križeve, sjene 
se dulje travom, slavulj cvili u daljini ... U 
onom svetom i tihom gaju smiri nam se srce, 
ondje plačemo, ondje se razstajemo s našimi 
milimi, ondje je prag mira, najveći ljubavi . . . 

Sladko snivam: 

U ljubavnom, vječnom skladu svemira dvie 
se zviezde u ljubavi kriese, putnja im je ista, 
ne žele i ne mogu razstati se, ni udaljiti se 
jedna od druge. Ni u snu ne može duh za 
njima, jer svemir nema granica . . . 


XV. 


Mirno se probudih. 

U sobi tamno. 

Ustanem s divana, zapalim svieću i pogle¬ 
dam na sat. Po noći samo što nije. 

Popijem čašu vode, pa se naslonim na 
prozor. 

Marije nije bilo na njezinom prozoru. 

Krasna noć. 

Mjesečine nije. Nebo se osulo zvjezdami. 
Neke krupnije odsievaju u tihom moru. Od 
nikud ćuha. 

Pomislih na majku . . . zaboli me u srcu. 
Znao sam, da sam neposlušno diete, ali sam 
se tješio, da ću majci sve reći, kad dodjem 
kući. Oprostit će mi. 

Zamislih se. Iz daljine, valjda s mora, čuli 
su se udušeni povici. Negdje na obali plakalo 
je diete, kao da ga netko tuče. Uz more trčao 
je velik pas, crn. 

Na nekom zvoniku odbije pol noći, lagano. 

U noćnoj tišini začujem korake. Sa obale 
dodje neki čovjek pred gostionu, tu se zaustavi 
i zagleda se u prozore moje susjede Marije. 
Bolje ga pogledam, te prepoznam mladjeg no¬ 
vinara, onoga debeloga i žutokosoga Niemca. 

Prošeta se pred gostionom, stane pred pro¬ 
zori, pa se povrati na obalu, gdje se još jed¬ 
nom okrenuo prema našem stanu. 

Hitro nadjeni klobuk, izadjem na obalu, 
opazim podaleko pred sobom onog novinara, 
podjem za njim. 

Novinar, pušeći smotku, zakrene u jednu 
ulicu, a ja brže za njim iz ulice u ulicu. 

Kad dodje pred neku gostionu, stane tra¬ 
žiti ključ po džepovih, mumljajući. Napokon 
ga nadje, otvori vrata, a u to mu se približim 
i uzrujano rečem: 

— Dobar večer, gospodine! 

— O, molim, dobar večer, imam čast, 
molim, vi želite? . . . 

— Želim, da se više ne šetate pred go¬ 
stionom na obali. 

— Ja vas, gospodine, na poštenu rieč, ne 
razumijem. Molim, manite se ludorija! Ha, ha, 
ha! Da ludorija . . . Molim, bismo li zajedno 
pošli na čašu piva, na čašicu vina? Molim, 
kako vi izvolite. Ja znam, gdje je dobro vino, 
famoz! . . . 

— Gospodine, vi ne ćete više gledati u 
prozore one gostione! oštro odsiečem. 

Novinar se trgne, baci smotku na zemlju 
pa reče, nešto pripit, smeteno: 

— Molim, vi se, vi se dakle ne šalite? 

— Ne šalim! 

— A, molim vas, poznate li onu djevojku? 
Kakve oči! Famoz, kolosal! ... A, molim vas, 
što se vas tiče, ako? . . . 

— Okanite se poštene djevojke! 

— Molim, tko mi to može zabraniti? 

|- Ja- 

- Na poštenu rieč, ja pošteno mislim. 

Hajdemo na čašicu vina, da vam sve razjasnim. 
A, molim vas, tko ste vi? Vi ste veoma drzovit 

Krv mi šine u lice. Uhvatim ga za prsa i 
iztisnem kroz zube: 

- Huljo, u prvom svojem dopisu piši 
slobodno, da smo barbari, ali ne zaboravi, da 
se kod nas štuje djevojačko poštenje. Da ne 
zaboraviš, evo ti, gadna skitalice! 

Na to ga snažno pljusnem; on se začudi: 

Famoz, kolosal, ti barbari! 

Porinem ga u vežu, gdje se svali na ploče 
kao vreća. 

Ja zatvorim vrata, pa podjem na obalu. 

Uz more brzo se smirim. 

Uštap dizao se iza Dioklecianove palače. 
Ogromna sjena te palače duljila se obalom i lu¬ 
kom, gdje su se vidili jarboli većih i manjih ladja. 

Krasna noć, morski zrak, sva ona tišina 
godila je mojemu srcu. 

Šetah se obalom, a svaki put kad bih se 
približio gostioni, gledao sam prozore moje 
dražestne susjede, te mislio: Sladko spava sada 
moja Marija, možda sniva o meni, kako mora 

da je mirno njezino divno lice, kako se lagano 
nadižu njezine grudi. 

I ja sam snivao, na obali, obasjan mjese¬ 
činom, i nije mi se dalo u moju sobu, jer sam 
mislio, da bih probudio Mariju otvarajući i za¬ 
tvarajući vrata. 

Dugo sam vremena šetao. Gledao sam tiho 
more i razmišljao o svemu, što sam govorio 
s Marijom i s njezinom majkom. 

Na istoku nebo bilo golubinje, ondje se 
blistala sjajna danica, a mjesec je bliedio. Već 
se razabirahu neki gradići uz more, na otoku 
Braču. 

Kada dodjoh u svoju sobu, što sam tiše 
mogao, poljubih Marijino cvieće, pa legoh na 
postelju. Nisam mogao usnuti. Čudne me misli 
oblietahu. 

Liepo je svitalo, a ja sam se time zabav¬ 
ljao. Gledao sam, kako staklo na mojih prozorih 
biva sve to rumenije. 

Kad je sunce izišlo, okrenuh se k zidu, 
da usnem. Još su mi živci bili razdraženL 

Sto da učinim? Ustanem, da još jednom 

poljubim ono drago uvenulo cvieće. Nehotice 
pogledah u ogledalo. Bio sam blied. 

Uvjeren, da neću usnuti, uzmem prvu knjigu 
što mi dodje pod ruke. 

Legnem, pa čitam, da je sunce pauk, koji 
prede svemirsku paučinu . . . 

Stanem driemati, još kao da čujem: famoz, 
kolosal! pa usnem, i odmah mi se prikaže 
Marija, tiho mi se približi, sagne se nad moju 
glavu, poljubi me u čelo, bielom rukom uzme 
mi onu knjigu, smiešeći se . . . 


XVI. 

Bilo oko podna, kad sam se probudio. 
Veseo i zadovoljan izadjem iz gostione, te se 
prošećem obalom. 

Kad se, po objedu, povratih u svoju sobu, 
sjednem, da napišem list svojoj majci, da će 
me do malo zagrliti. Molio sam ju, neka mi 
oprosti, što joj ne pišem, zašto sam toliko vre¬ 
mena ostao u Spljetu. Sve ću joj liepo kazati, 
kada se povratim k njoj. 

Napišem list, kad eto k meni Aristid. 
Pohitim k njemu, zagrlim ga, više ga puta po¬ 
ljubim. Prijatelj me začudjeno gleda, što sam 
tako veseo. 

Izadjosmo. 

— Što se dogodilo? čudi se Aristid. 

— Sve ćeš čuti. Oh, da znaš, kako sam 
sretan! 

— Vidim. Zar si s njom govorio? 

— Čut ćeš. 

— Uvjeren sam, da te ljubi tvoja dražestna 
susjeda. 

— Misliš? . . . 

Kako da te ne ljubi, kad si tako liep! 
Sve djevojke u Spljetu poznaju te. Neke su me 
pitale za tebe. Vidile su me s tobom na šetnji. 
Vele, da si divna stasa; pogled tvojih tamnih 
modrih očiju da mora zatraviti svako djevojačko 
srce. Jedna krasna plavka kazala mi, da nije 
nikada vidila ljepšega momka od tebe; da se 
je zaljubila u tvoju kratku crnu bradu i jaki 
brk; da si neizrecivo mio; da si bez sumnje 
pjesnik, i čovjek plemenita srca, da si uzor 
ljepote i milote. 

— Molim te, prestani! 

— Kazao sam onoj djevojci, kako te i u 
Beču milo gledaju gospodje i djevojke, kako 
mnoge za tobom uzdišu. 

— Prestani, prestani! 

Aristid bio mi iskren prijatelj. Na obali 
mu pripovjedili, kako sam se sastao s Marijom 
i što sam s njom govorio, s njom i s njezinom 
majkom. Kazah mu i prizor s onim debelim 
novinarom. 

Aristidu sievahu oči. Upita: 

— A što je kazao, kad si ga pljusnuo? 

Promrmljao je: famoz, kolosal! 

Aristid se nasmije, glasno, pa reče: 

Htio je s tobom na čašu vina! . . . 
Drzovito! . . . 

Kasno u večer razstadoh se s Aristidom. 

Kad dodjoh pred gostionu, pogledah Ma¬ 
rijine prozore. 

Zatvoreni. 

Na staklu vidila se slaba svjetlost. Nadah se, 
da ću čuti u svojoj sobi njezin glasovir. Sve 
tiho. Obuzme me nemir. 

Naslonim se na prozor, čekam, čekam ... 

Nema je. 

Zabrinem se, osjećam sve to veću tjeskobu. 
Još čekam i gledam modro more, iajužno ob- 

zorje, gdje su se gubili vrhovi otoka Brača u 
tamnom nebeskom modrilu. Sve jetonulo u mrak. 
Neveseo legnem. 

Dugo nisam mogao usnuti, cielu sam se 
noć obraćao s boka na bok. 

Tužan ustadoh. 

Kad mi ona mlada sobarica doniela kavu, 
upitah ju, tiho: 

— Jeste li danas vidili gospodičnu Mariju, 
moju susjedu? 

— Jesam, gospodine, odgovori djevojka 

nakon male stanke. 

• • 

— Je li već izašla? 

— Nije, gospodine. 

— Možda bolestna? . . . 

— Gospodični nije dobro. 

— Nije dobro? . . . trgnem se. 

— Napala ju vrućica. 

— Kada? 

— Od jučer je u postelji. Htjela sam, da 
vam to kažem, ali što da vas . . . 

— Je li bio koji liečnik kod gospodične? 
— Sinoć, sied starac. Kazao je, da se 

gospodična ne smije uzrujavati, da ju nitko ne 
smije posjećivati, a ja mislim . . . 

— Sto mislite vi? 

— Da bi najbolji liek bile vaše rieči . .. 

— Molim vas, da me češće obaviestite o 
bolesti . . . 

- Neće biti zla. 

— Bit ću vam zahvalan. 

Djevojka se osmjehne, porumeni, pa izadje 
na hodnik. 

Tko da izreče moju tugu? Moja mila Ma¬ 
rija bolestna . . . 

Mračno bijaše u mojoj duši. 

Nisam htio izlaziti iz gostione; čamio sam 
u svojoj sobi, motrio i cjelivao ono uvenulo cvieće. 

Aristid me često posjećivao, i liepo me 
tješio, ali sve uzalud. Moje su misli uviek bile 
u drugoj sobi, okolo postelje mile bolestnice. 
Crne se slutnje slievahu u moju dušu. Buduć¬ 
nost bez Marije . . . Ne, ne! . . . 

Užasna misao . . . 

Prodju tri dana, a sobarica mi kaže, da 
Marija još leži. 

Kad sobarica izadje, tiho će Aristid: 

— Ja mislim, Dragimire, da se je tvoja 
krasna susjeda samo preveć uzrujala, kad si 
s njom onako iznenada ... Ta bolest nije nego 
prevelika radost. Marija je nježna, vitka je kao 
liljan, a u njezinih se očiju jasno vidi, da je 
vanredno čuvstvena. Vihor ljubavi potresao je 
nježnim liljanom. Ti znaš, kako su joj jabučice 
rumene. Ja mislim, da je Marija zdrava. Ljubav 
izliečit će njezino ranjeno srce. Ljubav je prvi 
liek na svietu. 

— Uprav ono njezino rumenilo na jabu- 
čicah ni malo mi se ne svidja. Oči su joj pre¬ 
već sjajne, blistave . . . 

— Molim te, ti govoriš kao liečnik . . . 
Hajde, daj se razlogu, smiri se! tješio me 
prijatelj. 

Tri dana nisam vidio svoje sladko zlato. 

Znam, da je bolestna, pa mogu li biti veseo ? 

A crne slutnje? ... Zar ništa ne znače 
slutnje? . . . Nisam li jednu noć sanjao o gro- 
bovih? . . . Nisam li vidio na jednom grobu 
neku žensku u crnih haljinah? . . . 

Moj prijatelj smijao se, ali sam vidio u nje¬ 
govih očiju, da ne misli, što govori. 

Bio je petak, kad sam primio pismo od 
svoje majke, u kojem me moli i zaklinje, da 
se odmah povratim kući, jer je već dulje vre¬ 
mena bolestna. Suze mi navru na oči. Sada mi 
je bilo jasno, zašto me je majka u zadnjih svojih 
listovih onako molila, da se povratim k njoj. 

Odlučim, što prije odputovati, prvim pa¬ 
robrodom, a taj će u Trst sutradan. 

Još jedan dan ! . . . 

Kako mi je bilo pri srcu! . . . 

Pozvonim. 

Sobarica udje. 

Kažem joj, da ću sutradan odputovati, i 
umolim ju, da to javi bolestnoj gospodični 
Mariji i njezinoj majci. 

Obeća, da hoće, i tužno izadje iz moje sobe. 

Ja se zamislim . . . 

Mogu li odputovati a da ne rečem s Bo¬ 
gom mojoj Mariji ? 

Ne mogu, nikako ne mogij. 

A kada ću s njom govoriti? 


Kumičić, Slučaj. 

Ne znam. 

Svakako što prije, jer sutra parobrod . . . 

Oh, kako mi je pri srcu! . . . 

Isti dan, po podne, donese mi sobarica 
račun, pa mi reče, da je gospodična Marija 
ustala s postelje, da joj je bolje. 

— Sto radi gospodična? upitam. 

— Sjedi na divanu s knjigom na krilu. 

— Je li sama? 

— Sama. Bit će četvrt sata, što je otišla 
njezina gospodja majka u grad, te mi rekla, 
da pripazim, treba li štogod gospodični. 

— Jeste li govorili s gospodičnom? 

— Jesam. Pitala me za vas. Rekoh joj, 
da ste u svojoj sobi. 

— Je li blieda? 

— Nije jako. Vidi se, da joj je bolje. 

— Hvala vam. 

Sobarica izadje. 

Ja se prošećem sobom, od vrata do pro¬ 
zora. Srce mi je silno kucalo. 

Stanem: glasovir! . . . 

Tihano i tužno zuje žice. 

Slušam: sve bolni uzdisaji . . . ganutljiva 
melodija iz neke francezke opere. 

Neodoljivo me čeznuće obuzme. 

Trgnem se, i odlučim da odmah posjetim 
Mariju. Izadjem iz sobe u hodnik, koraknem 
nekoliko puta na lievo. Dah mi stane. Pokucam. 
Opet pokucam. 



XVII. 


— Molim! . . . oglasi se nakon stanke 
njezin sladki glas. 

Nešto studena zastruji okolo moje glave, 
i nešto bljesne preda mnom, i bilo mi kao da 
sam vidio u sijavici najnježniji liljan. Otvorim 
vrata, udjem, stanem: Marija stoji uz glasovir, 
veoma blieda, oborene glave. 

— Gospodično, Marija . . . oprostite . . . 
oprosti . . . 

Pogleda me, tužno se osmjehne: 

— Slutila sam . . . 

— Oprosti . . . 

— Znala sam, da ste vi, kad ste prvi put 
pokucali, ali nisam mogla . . . nešto me u grlu .. . 

Prekinuto je govorila, mučno. 

Pristupim k njoj, uzmem ju za toplu ruku. 
Liepu crnokosu glavu nasloni na moje rame, 
i zajeca: 

— Sutra ćeš . . . sobarica mi rekla, da ćeš 
sutra odputovati. 

— Majka mi je bolestna. Moram odputovati. 

— Sobarica mi ono rekla, pa sam s toga 
ustala . , . da dodješ k meni . . . 

— Dušo moja, zar ti nije bolje? 

— Nije. Sjednimo. 

Sjednemo na divan. 

— Gdje te boli? 

— Ne znam, nigdje, nigdje . . . Ne, ništa 
mi nije . . . sretna sam, vidim te . . . Vidiš, kako 
sam sretna . . . plačem, jer me ljubiš. Još bih 
sretnija bila, da ne odlaziš. Pisat ćeš mi . . . 

— Hoću, mila dušo. Marija, ne zaboravi me. 

— Nikad, nikad! . . . 

Ogrlim ju ljevicom. 

— Marija, ne žalosti se, ne plači. 

— Oh, kako te ljubim! . . . 

— Moramo se razstati. Pisat ću ti; smiri 
se, da ozdraviš, da budeš uviek vesela. 

— Bojim se, neću ozdraviti . .. Smrti se 
bojim, jer te ljubim. Oh, ja znam, kako bi ti 
nesretan bio, da . . . Dragimire, reci mi, da neću 
umrieti, reci mi . . . 

— Posve ćeš ozdraviti, bit ćemo sretni. 
Jedna će godina brzo proći, a onda . . . onda 
za uviek moja, za uviek! . . . 

— Sanjala sam o grabovih . . . 

— A što san!. . . 

Ti ne vjeruješ u to ? 

— Ne vjerujem. Smiri se, dušo moja! 

Marija me milo gledala, oči su joj se smie- 
šile. Bilo mi je kao da vidim njezinu čistu bielu 
dušu, i osjećao sam rajsku slast. Razumio sam 
bezkrajnost, vječnost, neumrlost. Sve to sladje 
smiešila mi se njezina duša. Kao najnježniji 
liljan privinem Mariju na svoja prsa. Osjećao 
sam, kako drhću njezina njedra, kako kuca nje¬ 
zino srce. Sva je drhtala u mojem zagrljaju, 
kao kaplja rose na listu, kad duva povjetarce. 
Dugo smo bili zagrljeni — plien gorka raz- 

stanka, gorke boli. Osjećao sam na svojem vratu 
njezin topli dah, a nad mojom glavom opet je 
strujilo nešto studeno. Pomislih na ledeni dah 
smrti, trnci me prolete, krv mi stine u srcu. 

Marija je tiho jecala u mojem zagrljaju. 

— Ne plači, rano moja . . . uzeh ju tješiti. 

— Prije sedam mjeseci umro mi otac . . . 

— Svi moramo ^umrieti. 

— Imala sam dvie krasne i dobre sestre ... 
obje su umrle mlade, zaručene; Jelena u osam¬ 
naestoj, a Zora u devetnaestoj godini. ‘Oh, da 
znaš, kako su bile dobre, kako su me ljubile!... 
glasnije zajeca Marija. 

Ja sam šutio, suznih očiju. 

Marija nastavi: 

— Dragimire, ne zaboravi me, oh, ne 
nezaboravi me! Umrla bih, ja znam, da bih 
umrla. Dragimire,. meni je kao da te već mnogo 
godina Jpoznam, od svog djetinstva. Samo u 
tvojem zagrljaju ili u hladnu grobu može naći 
moja duša sladak počinak . . . 

— Mila i sladka dušo, prije malo dana 
tvoja je duša bila mirna, a sad ljubiš i — plačeš. 

Moja će ljubav otrti tvoje suze. Marija, budi 
vesela, da mi ozdraviš. Ja ostavljam kod tebe 
svoje srce, svoje misli, sve svoje najsladje nade. 
Ljubljena Marija, nemoj me zaboraviti. Pozdravi 
mi tvoju dobru majku, moli ju, neka mi oprosti, 
što sam pomutio mir tvojega srca. Dušo moja, 
ostaj mi s Bogom! . . . 

Ustanem. 1 Marija ustane. Zagrlim ju. Zad¬ 
nji cjelov utisnem joj na tople i drhtave ustne. 
Naglo koraknem prema vratima, okrenem se 
prema njoj: očajno objeručke uhvatila se za 
glavu, smrtno blieda. Prekinuto zastenje: »S Bo¬ 
gom!« pa klone na divan. Naglo izadjem na 
hodnik. 

Ne znam, kako mi je bilo, kad sam stu¬ 
pio u svoju sobu i sjeo na divan. Znadem samo 
to, da mi je sve bilo mračno i da sam cielim 
tielom drhtao. Slučajno otrem ustne prstima. 
Začudim se: moji su prsti bili — krvavi. Po¬ 
gledam po prsima košulje i opazim dvie kr¬ 
vave mrlje. Odkud ta krv? Strava me obuzme. 
Dugo sam plakao . . . 


XVIII. 


Subota osvane, dan odlazka. 

Sav skršen ustadoh s postelje. Sve svoje 
složim u kovčeg. I ono uvenulo cvieće, mrtvo 
cvieće. 

Sjednem na divan. Ne mogu se sabrati. 
Ništa ne znam, nego da odlazim. Kako mi je 
težko ostaviti tu sobu! Što nije moje srce u 
njoj osjetilo? . . . 

Već je deset sati. 

Aristid dodje k meni, tješi me. 

Ne slušam ga. 

Blied i shrvan čekao sam na čas odlazka. 

Još jedan sat, i nema me više u Spljetu. 

Iz Marijine sobe zazuje žice glasovira, tužno, 

samo za nekoliko hipa. Valjda su joj ruke 
klonule . . . 

U moju sobu udje sobarica, zaplakana, 
pa me moli: 

— Gospodine, ostanite još koji dan u 
Spljetu, jer gospodični Mariji . . . 

— Kažite, dobra djevojko. 

— Nije joj dobro, smrtno je blieda. Vi- 
dila sam, kako je očajno ogrlila svoju majku, 
i gorko plače, što vi odlazite. Oh, sirota! Veli 
majci, da vas već nikada neće viditi. U istinu 
veoma je slaba, i ja se bojim . . . Mlada je i 
krasna, ali nije zdrava. Čula sam, da su joj 
umrle dvie sestre, mlade. Gospodine, ako ju 
ljubite, nemojte otići. 

I Aristid me molio, da ostanem još koji 
dan u Spljetu. 

— Ne mogu, nikako ne mogu. Majka mi 
nebi bila onako pisala, da nije težko obolila. 
Srce mi krvavi, ali moram otići, moram, izrečem 
odlučno, pa podjem k prozoru, da otrem suze. 

Iz luke začu se prvi zvižduk parobroda. 

Aristid me pogleda i reče: 

— Vidim, razumijem, moraš k bolestnoj 
majci. Majka je majka. 

— Dragi Aristide, nastoj, da se što prije 
upoznaš s Marijom i s njezinom majkom. Utješi 
Mariju. Pisat ću joj, da si moj prijatelj, moj 
davni i vjerni prijatelj, umolih Aristida. 

Obeća mi, da će izpuniti moju želju. 

Još se jednom ogledam onom sobom, pa 
izadjem na hodnik, gdje se okrenem prema 
vratima Marijine sobe. Srce mi se stisne od 
velike boli. Za koji hip naslonim se o zid. 
Mislio sam, srušit ću se na pod. Iz Marijine 
sobe čulo se jecanje. Desnicom pritisnem svoje 
čelo, duboko uzdahnem, trgnem se od zida, 
naglo izadjem iz hodnika na stube. 

Aristid me opet tješio, do parobroda. 

Po drugi put odjekne lukom oštar zvižduk. 

Zagrlim prijatelja, otrem suze, pohitim na 
parobrod. 

Ne bi dugo, parobrod se okrene, zaplovi 
lukom, sve to brže. Naslonjen na željeznu 
ogradu, gledao sam prozore one gostione na 
obali . . . S Bogom, sladka Marija! S Bogom 

mila dušo! . . . Parobrod izadje iz luke, zakrene 
za rt sv. Stjepana, gdje je obćinsko groblje... 
brzo nestane Spljeta. 

Otrem suze, sadjem u kabinu, i legnem 
na postelju, shrvan, izmučen. Sve su moje misli 
bile uz Mariju. Kao da sam ju vidio tužnu i 
bliedu, i kao da sam čuo njezino bolno jecanje. 
Utisnuo sam lice u bieli jastuk, i tiho sam pla¬ 
kao, neizmjerna me tuga obuzela. 

Dilgo sam plakao . . . 

Mislio sam, kako ću do malo zagrliti svoju 
majku, kako ću joj pripoviedati o Mariji, a na 
to sam se po malo smirio. Zatim sam otvorio 
kovčeg, uzeo iz njega Marijino uvenulo cvieće, 
i dugo sam ga motrio i cjelivao, slušajući ve¬ 
seli šum mora okolo parobroda. Pomislio sam, 
da će Marija brzo ozdraviti, a tako i majka, i 
kako ću se marljivo učiti za zadnji izpit, a onda 
vjenčat ću se s Marijom, sretno s njom živiti, 
te kako su sve crne slutnje varave. Nada pro¬ 
klija iz moga srca, iztisne mrak, osokolih se, 
uzdahnuvši: život je borba, čovjek ne smije 
klonuti duhom. 

Metnem ono uvenulo cvieće u kovčeg, pa 
uziđjem na palubu, posve uvjeren, da će me 
more još više utješiti, more i nebesko plavilo, 
i čarobne obale kopna i mnogobrojnih otoka. 

Prekrasan dan. 

Nebo vedro da puče, čisto kao gorski kri¬ 
stal. Morska se pučina svjetlucala pod nebeskim 
plavilom, što je u njoj odsievalo. Vrletna ostrvca 
uzmicahu, i kao da se miešahu, lagano krijući 
se za veće otoke. Tu i tamo vidila su se biela 
jedra. Iza južnog obzorja dizao se dim paro¬ 
broda, koji se još nije vidio, kao široka, ogromna 
siva perjanica. Ladjice na vesla, kad im se pa¬ 
robrod približi, misliš, da one brzo plove. Na¬ 
slonjen na ogradu, zamišljeno sam promatrao 
more blizu parobroda, i činilo mi se, da vidim 
u onom svjetlucanju u površini Marijin lik, 
sad ovdje, sad ondje, ni za jedan hip. 

Na parobrodu bilo je mnogo putnika; še- 
tahu se pod zastorom na krmi. Kod objeda 
sjedio sam nasuprot jednom fratru i jednom 
vojničkom častniku. Fratar me pitao, odkud do¬ 
lazi rieč: častnik. Odgovorih, da ne znam. Čast- 

nik me pitao, neka kažem, da li mi se više 
svidja njegova oprava ili fratrova. Slegoh rame¬ 
nima, da ne znam. Dosadno mi bilo za stolom. 

Kad nisam bio na palubi, pisao sam u 
kabini dugi list Mariji. U Trstu predao sam ga 
pošti. Brzojavio sam Mariji, da sam sretno sti¬ 
gao u Trst. Majci sam brzojavio, kada ću doći 
na tu i tu željezničku postaju. 


XIX. 


Ranim jutrom odputovah iz Trsta. 

Putem opet mi crne slutnje zaokupe dušu. 
Svakojako sam razmišljao, kako da ih razpršim. 
Što dalje od Trsta, od mora, sve to veća tu- 
robnost obuzimala mi srce. Uzalud sam mislio 
na bajne Marijine oči, na njezine mile osmjehe 
i sladke cjelove, na radostne dane sretne bu¬ 
dućnosti. Slutio sam nešto neobična, kobna, 
neku crnu nesreću. U vagonu bilo mi užasno 
dosadno. 

Napokon eto me na postaji, gdje su me 
čekala kola. Odlanulo mi u slobodnoj prirodi. 

Divnim krajem vozio sam se u rodni dom. 
Činilo mi se, kao da sam došao iz daleka, kao 

da nisam deset godina vidio poznata sela, ze¬ 
lena brdašca i bujne livade. Kad bijah odpu- 
tovao u Dalmaciju, priroda još se nije bila 
probudila od zimskoga sna, pa sam se čudio 
velikoj promjeni. Sva se priroda gizdala šarenim 
ruhom lu vedrom danu.. Kako su krasno sve 
šume prolistale! 

Divio sam se pitomom kraju, zelenim 
humkom i ravnim oranicam, kuda se vijuga 
bistra rieka, i pomislih na hrvatsku zemlju, na 
sinje more i vrletne obale, na ravnice i srebrne 
rieke, i smrkne mi se pred očima ... 

Jadni narode! . . . 

Kroz suze gledao sam svoj zeleni rodni 
kraj . . . 

U suton dovezoh se doma, pred liepu 
kuću med ju zelenim sadom, na plosnatu brdašcu. 

Star i pognut sluga stisne mi desnicu, otre 
malene crvenkaste oči, i drhtavo mi reče: 

— Gospoja mama su u postelji, već dugo, 
već dugo . . . 

U njegovih zadnjih rieči bio neki ponizni 

ukor. 

— Je li bolje mojoj majci? 

— A, tak, tak . . . slegne stari Ivić rame¬ 
nima, pa doda: 

— Gospon, već ih dugo čekamo, dugo ... 

Pohitim na prvi kat u materinu sobu. 

— Sinko! . . . zajeca majka, u postelji. 

Ogrlim ju i briznem u plač. 

Krasna i dobra bijaše moja majka. Pro- 
sjeda kosa krunila je njezino visoko bielo čelo. 
Odmah sam opazio, kako je blieda, kako joj 
je lice omršavilo. Dok me gladila po tjemenu, 
osjetio sam, da joj prsti drhću. Pridigoh glavu 
i bolje ju pogledah. Iz milih očiju, svietlo-plavih, 
tekle su joj suze. 

— Oprosti, majko, oprosti, što sam tako 
dugo bio u Spljetu. Sve ću ti kazati, sve . . . 

— Znaš, sama sam . . . 

— Nisam znao, da si bolestna. 

— Nisam ti odmah htjela pisati, da te ne 
žalostim. 

— Oprosti, oprosti! . . . 

— Smiri se, drago diete, ne plači . . . 


Kumičič, Slučaj. 


8 

Da sam znao, da si bolestna, odmah 
bih se bio povratio. 

— Uviek sam na tebe mislila. Bojala sam 
se, neću te više viditi. Ne, nije mi dobro . . . 

— A što te boli? 

— Sve, sve . . . 

— Ozdravit ćeš, draga majko. 

— Sada mi se srce smirilo . . . lakše ću 
ostaviti ovaj sviet. 

— Oh, mila majčice, nemoj o tome go¬ 
voriti . . . zajecam. 

Majka me uze tješiti, pa pitati, kako sam 
putovao. Sve joj potanko pripovjedim. Najviše 
sam govorio o Mariji, te kako ne bih bez nje 
nikako mogao biti sretan. 

— Oh, da znaš, kako je Marija dobra i 
krasna! 

— Stnko, iz tvojih sam rieči razumila, da 
nije najboljega zdravlja. To me boli. Prvo je 
zdravlje. 

— Ja samo znadem, da ju neizmjerno 
ljubim. Mlada je, ozdravit će. 

— Mladost brzo prodje, a ja bih htjela, 


SLUČAJ. 105 

da mi ti budeš sretan. Ali, neka bude, kako je 
Bog odredio. On je tako htio. Srce našlo ti 
drugaricu, a ti ju ljubi do groba, kako ju da¬ 
nas ljubiš. Uzdaj se u budućnost, koja nije u 
naših ruku . . . duboko uzdahne majka, po¬ 
gladi mi glavu bielom rukom, pa nastavi: Vidiš, 
mili sine, ja slutim, da se približujem k svo¬ 
jemu grobu. 

— Nemoj, nemoj . . . 

— Dragimire, ti nećeš ostati sam na ovom 
svietu. 

— Ne, majko, ti me nećeš ostaviti! 

— Ja te neću više grliti, ali imat ćeš milu 
ljubljenu ženu, bit ćeš zadovoljan, blažen. 

— Prestani, draga majko. 

— Sinko, ne plači ... Bit će, kako hoće 
dobri Bog. Ako te do malo ostavim, ako ni¬ 
kada ne zagrlim tvoju Mariju, reci joj, da me 
je srce bolilo, što ju nisam mogla privinuti na 
svoja njedra. Povedi ju na moj grob, da se 
na.njemu zajedno pomolite za pokoj moje duše. 
Tamo na drugom svietu molit ću se Bogu za 

vašu sreću. Sinko, ne plači. Rekoh ti, lakše ću 
umrieti, kad si ti uz moje uzglavlje. 

— Majko, ne ciepaj mi srce. 

— Svim nam je sudjeno . . . Sinko, ti si 
mlad, plemenita si srca, uviek si bio dobar, 
čini dobro patnikom ... svuda ih je mnogo... 
Budi pošten do svoje smrti, ljubi svoju ženu,. 
Bog će blagosloviti svako tvoje nastojanje. Budi 
zaštitnik svojoj Mariji, kako je meni bio [tvoj 
pokojni otac . . . 

Krupne suze izviju se na majčine trepavice,, 
i po malo odrone se niz bliedo lice. 

— Majko, ljubit ću ju kako ljubim tebe. 

— Sretna sam, jer znam, da si dobar. 
Sinko, već je kasno, idi na počinak. Idi sinko, 
idi. Poljubi me. Tako. Uviek si bio dobar, uviek, 
kao i tvoj otac . . . 

Zagrlih i poljubih dobru majku, pa podjoh 
u svoju sobu. 


XX. 

Legoh na postelju, i usnuh u tihom plaču 
misleći na majku i Mariju. 

Na stolu bilo je uvenulo cvieće, Marijino. 
Sanjao sam o mirisu onog cvieća, i ljubio sam 
ga u snu. 

Iznenada trgnem se od sna, prestrašen. Ne 
znam, što sam sanjao. 

Ustanem, zapalim svieću. 

Pol noći. 

Napišem dugo pismo Mariji, pa opet legnem 
i tvrdo usnem. 

U cik zore ustadoh. 

Majka je spavala. 

Izadjoh iz kuće, prošetah se vrtom, pa la¬ 
gano uzidjoh na jedno brdašce. 

Sunce se radjalo. 

Naslonjen o deblo krošnjasta hrasta, pro¬ 
matrao sam zelenu dolinu, kojom se vijuga 
bistra rječica. Sunce je zlatilo vodu. Na drugom 
brdašcu, manjem, bielio se moj rodni dom. 
Sve je u onom kraju bilo veselo; samo sam ja 
bio tužan. 

Dan je prolazio za danom. Mojoj majci 
sve gore i gore. 

Malo sam izlazio iz kuće, onako tužan. 
Uviek sam bio uz majčino uzglavlje. Majka 
tješila mene, ja nju. 

Marijina pisma bijahu mi jedina utjeha. 
Pisala mi svaki drugi dan. Tako i ja njoj. 

Nekoliko vremena pošto sam odputovao 
iz Spljeta, javila mi, da se je s majkom pre¬ 
selila u Solin, u onaj ljetovnik, i da je ozdra¬ 
vila, da svaki dan izlazi na šetnju. 

Njezinoj sam majci pisao, da mi oprosti, 
što joj nisam poljubio ruku prije svoga odlazka 
iz Spljeta. 

Marija mi odmah odpisala, da je njezinoj 

majci veoma žao, što se nije sa mnom bolje 
upoznala. 

To me pismo osokoli: sjedoh k stolu i 
zamolim kratkim listom gospodju Jelisavu za 
ruku njezine Marije. 

Do malo stigne mi odgovor od gospodje 
Jelisave. Svoje pismo završila je ovako: »Ja nit 
mogu nit hoću da razstavim, što je Svevišnji 
spojio.« 

Prodju dva tjedna, a meni osvane najtuž¬ 
niji dan . . . 

Stajao sam uz materino uzglavlje. Ljetna 
je bila noć. Majka me držala za ruku. Kadšto 
bih osjetio stisak njezinih tankih prstiju. Milo 
me gledala, kao da me tješi. U sobi iza mene 
jecahu ljudi. 

Majka mi se nasmieši, htjede nešto reći, 
duboko uzdahne, lagano usne, gledajući mene. 
Oči joj se ugasnu. 

U sobi nasta glasan plač. 

Majko, nezaboravna majko, vidio sam, kako 
su spustili tvoj lies u mračnu grobnicu. Sto 
sam sve od onda doživio, a nikad neću žabo- 

raviti, kako mi je srce pucalo od boli, kad sam 
te vidio u grobu . . . 

Sunce je zapadalo, kad se povratih s ma¬ 
terina groba u svoj veliki, tihi i pusti rodni 
dom. Ne, ja ne znam izreći svoju tugu i bol. 
Samo onaj komu je Bog dao najbolju i naj¬ 
miliju majku, koju je štovao i ljubio, samo 
onaj može pojmiti, kako je pusto i mračno bilo 
u mojoj duši. U onoj velikoj kući, u onih pustih 
sobah, u zelenom vrtu, gdje sam proživio ne¬ 
dužne i bezbrižne dane djetinstva, nikoga nije 
bilo, da me utješi, da sa mnom suze roni. Sve, 
sve bijaše pusto i tužno. 

Snužden, razcviljen, suznih očiju lutao sam 
zelenimi šumami, da se smirim. Nigdje nisam 
mogao naći melem utjehe, nigdje. Vesela pri¬ 
roda, bujno zelenilo, poj slavulja, sve bijaše 
bezćutno za moju bol. Čemerni su bili oni dani. 

Večerom silazio sam na tihi proplanak, na 
malo groblje. 

Ondje, na grobu nezaboravne majke našao 
bih utjehe u svojih suzah . . . Majko, ti znaš, 
koliko sam te puta zvao cjelivajući ploču na 


SLUČAJ. 111 

tvojem grobu. Ti me nisi čula . . . Ona hladna 
ploča razstavila nas na ovom svietu. Oh, sladka 
majko, nikad više neću viditi tvoj grob, nikada!. 
Pišući ove moje krvave uspomene daleko od 
tužne otačbine, u Algiru, a deset godina iza 
tvoje smrti, ja, sladka majko, uviek mislim na 
tebe, na tvoj grob. Odavle lete moji uzdasi 
k njemu i k drugim grobovom . . . 

XXI. 

Ruka mi je drhtala, kada sam pisao mojoj 
Mariji, da mi je umrla dobra majka. 

Marija mi odmah odgovorila u ime svoje 
i u ime svoje majke. Krupne su mi suze pa¬ 
dale na Marijino pismo, kada sam ga čitao. Iz 
svake sam njezine rieči vidio, kako je tužna, 
što me je velika nesreća snašla, što sam ostao 
sam u svojem rodnom domu. 

Marija me tješila u svakom svojem listu, 
ali za onakove boli nema utjehe. Najtoplije 
rieči još više sjećaju na groznu veličinu gubitka. 

Tri mjeseca ostadoh u pustoj kući, gdje 
sam ugledao božju svjetlost i izgubio svoje mile 
roditelje. Poljubih ploče na njihovih grobovih, 

pa tužan podjoh u Beč, da svršim svoje nauke, 
da potražim u znanosti koliko toliko utjehe. 

U Beču s nikim nisam drugovao, riedko 
sam izlazio iz svoje sobe u grad. U meni nije 
već bilo ni mrve mladenačke nestašnosti. Sva¬ 
kom sam se družtvu, gdje se glupo čavrljalo, 
bučilo i — pilo, uklanjao. Soba, knjige, velika 
bolnica, samotne šetnje i suze, to bijaše moj život. 

Moj prijatelj Aristid bio je u ono vrieme 
u Spljetu. Veoma potanko odgovarao je na 
svako moje pismo. Pisao mi, da je bio u Solinu, 
da je vidio Mariju na šetnji, te da misli, da 
je Marija posve ozdravila. 

Početkom zime javi mi, da je vidio Ma¬ 
riju s bliza, a čini mu se, da je blieda, da 
vene; medjutim, on misli, da to nije nikakvo 
čudo, jer je Marija vanredno čuvstvena, ljubi 
sa svom snagom duše i srca, a taj sveti plamen 
mora potresti svako nježno biće, narušiti njegovo 
zdravlje. Prijatelj me molio, neka se ne uzruja¬ 
vam, neka se ne bojim za njezino zdravlje. 
Uvjeravao me, da će u mojem zagrljaju opet 
procvasti ruže na njezinom licu. 

Umovanje moga prijatelja nije me moglo 
utješiti. 

A što da učinim? 

Odputovati iz Beča u Solin? 

Nisam mogao, jer sam se bio zadubio u 
knjige. 

Sve to češće pisao sam Mariji duge listove, 
a kad bih predao pismo pošti, sjetio sam se, 
da sam zaboravio pisati joj to i to. Potanko 
opisivao sam sve svoje osjećaje, doživljaje, naj¬ 
manje sitnice, i sve to bijaše važno. S velikim 
čeznućem nestrpljivo sam očekivao svako nje¬ 
zino pismo. Obično primao sam njezina pisma 
jutrom, okolo devetog sata. Točno sam znao 
dane, kada dolaze parobrodi iz Dalmacije u Trst 
i na Rieku. Već okolo osmog sata gledao sam 
na dobnjak, nemirno šetao sam se sobom, i 
otvarao vrata, da čujem, je li uzlazi listonoša 
stubami. Poznao sam njegove korake. Obično 
sam ga dočekao na stubah, pred mojom sobom, 
na trećem katu. 

Kad sam otvarao Marijino pismo, ruke su 
mi od radosti drhtale. Oh, kako sam sretan bio 

čitajući njezine sladke rieči, sitno i krasno na¬ 
pisane! Svaka je njezina izreka bila zadahnuta 
miomirisom čiste djevojačke duše, miomirisom 
prve, svete ljubavi, te sladkoćom mile sjete. 
Nasladjivao sam se svakom njezinom rieči, cje¬ 
livao sam njezina pisma, onu hartiju, na kojoj 
je počivala njezina krasna biela ruka i gdje su 
se vidili tragovi njezinih suza. Čitao sam ih i 
čitao, i opet cjelivao, i na srce pritiskivao. U 
svakom se listu odkrivahu nove, nepoznate nježne 
i sladke tajne njezine plemenite duše. 

Smiren i zadovoljan, uzeo bih knjigu, da 
se učim. Bio sam veoma marljiv, lako sam sve 
pamtio. Tvrdo sam odlučio da što prije polo¬ 
žim zadnji strogi izpit, pa da se odmah vjen¬ 
čam s Marijom, da dovedem nju i njezinu 
majku u svoj rodni dom, na moje liepo imanje. 

Prijatelju Aristidu pisao sam, neka mi sve 
po istini javi, neka mi ništa ne zataji, i da me 
što češće obaviesti o zdravlju moje Marije. 

Jedno jutro, za potmurna, mračna dana 
primio sam od Aristida dugo pismo. Sjednem 
čitam. 

Prijatelj me u uvodu pisma moli, neka 
budem miran, neka ne klonem duhom, ali mi 
mora javiti, premda s težkim srcem, da je Ma¬ 
rija blieda, da su joj lica upala, da vene. U 
istom listu piše mi, kako se je upoznao s Ma¬ 
rijom i s njezinom majkom, i da ih je već više 
puta posjetio u Solinu. Gospodja Jelisava veoma 
je zabrinuta, tužno gleda svoju jedinicu Mariju. 

Pismo moga prijatelja silno me raztužilo. 
Crne me misli saletiše. Nisam se mogao učiti. 
Da se smirim, naglo sgm se šetao ulicami, gdje 
je manje svieta, te bih se umoran povratio u 
.svoju sobu, umoran i tužan. 


XXII. 


Nasta velika zima. 

Čamio sam u svojoj sobi i gledao, kako 
snieg mete po crnih krovovih visokih kuća. 
Slušao sam topot kopita i škripanje kočija i 
omnibusa na smrznutoj cesti, i sve mi bilo do¬ 
sadno. Nasuprot mojoj sobi na trećem katu 
ogromne kuće, vidio sam više puta, kako se 
grle uz prozor stasit častnik i debela ženska. 

Dugo je meo snieg, mjesec dana nisam 
vidio sunca. 

Sve to veća tuga obuzimala mi dušu, crne 
su me slutnje mučile, uviek sam mislio na tra¬ 
gove krvi, što sam ju bio opazio na svojih 
ustnah i na prsima svoje košulje, kada sam se 

razstao s Marijom, poslie onog nezaboravnog 
cjelova. Koliko sam puta zadrhtao pomislivši 
na onu krv. 

Misao, da će Marija umrieti mlada, sve 
to više osvajala me. I njezine sestre Jelena i 
Zora umrle se mlade. Svaku sam noć sanjao 
o krvi, o grobovih, i čuo sam tužno zvonjenje 
zvonova, i jecanje, i vidio sam žute plamene 
voštanica i uvenulo cvieće. U snu sam plakao* 
drhtav bi se probudio. 

Kad ustanem, sve slušam, da li uzlazi stu- 
bami listonoša. 

Začujem li njegove korake, dah mi stane* 
krv mi se ledi u srcu, prolaze me smrtnj trnci. 
Eto listonoše. Pismo. Sad Marijino, sad od pri¬ 
jatelja Aristida. Danas čitam, da je Mariji bolje, 
a tri dana kasnije, da joj nije bolje. Sve mi je 
nejasno. Prijatelj me uviek tješio, da će Marija 
ozdraviti, da me neizrecivo ljubi, da se uviek 
razgovaraju o meni. [? 

Polovicom prosinca javi mi gospodja Jeli- 
sava tužnim pismom, da je njezina Marija oho¬ 
lila, da je već više dana u postelji, ali se nada,, 

da će ozdraviti, kada nastane ljepše vrieme. 
Piše mi, neka se smirim, te ostanem u Beču. 
Liečnik veli, da bi Mariji naškodila i najmanja 
uzrujanost. 

Odmah sam odgovorio gospodji Jelisavi, 
da mi je strašno u Beču, da želim viditi Mariju. 

Aristidu sam pisao, neka mi odmah javi 
svu istinu, pa bila i najstrašnija. I Mariji sam 
isti dan pisao, da ćemo se do malo viditi. Bio 
je petak. 

Sutradan primio sam brzojavku od Aristida. 
Smrknu mi se pred očima. 

Stisnem srce, otvorim brzojavku. 

Prijatelj mi javlja, neka odmah odputujem 
iz Beča, jer je Marija težko obolila. 

Pol sata kasnije dobijem pismo. Bilo je 
Marijino. 

Piše mi: 

»Mili moj Dragimire. Bolestna sam. Dodji, 
ozdravit ću. Ti znaš, koliko te ljubim. Dodji, 
dodji, da te ogflim, da ozdravim u tvojem za¬ 
grljaju. Tvoj pogled bit će mi najbolji liek. 
Mlada sam, ljubim te, pa da legnem u grob! 


Kumičić, Slučaj. 

Ne, ne! . . . Znam, kako bi ti nesretan bio. 
Dodji, dat ću ti cvieća. U mojoj sobi cvatu 
biele ruže, krasne, mirisave. Dodji u zagrljaj 
moj, moj. Tvoja Marija.« 

Njezin je listić bio napisan olovkom, u 
postelji, ali posve čitljiv. Pritisnuo sam ga na 
srce, više sam ga puta poljubio. I danas ga 
imam, nakon deset godina i pol, danas kad 
pišem ove redke u Algiru. 

Brzo sam se spremio za put. 

Isti dan u večer odputovah iz Beča put 
Trsta. U vagonu čitao sam njezino pisamce i 
plakao. Vjetar je šumio, udarao u staklo pro- 
zorčića. Silna mećava cielim putem. Kad sti¬ 
gosmo k nekoj maloj postaji izmedju Zidanoga 
Mosta i Ljubljane, čudio sam se, što vlak stoji 
tu tako dugo. Pitam, što se dogodilo, pa mi 
kažu, da je velik snieg zameo željeznicu, ali da 
ćemo do malo dalje. 

Ah, taj do malo! 

Prodje sat, prodju dva sata, tri, četiri, a 
vlak stoji pred malom postajom. Već se posve 
razdanilo, a mi uviek na istom mjestu. 

Užasno ! 

Tako prodje cieli dan, pa nasta noć, a 
snieg mete i mete. Svisnut ću od dosade, ne¬ 
strpljivosti, boli. Kad se opet razdanilo, gane 
se vlak, lagano. Kao da mi se svalio ogroman 
kamen s prsiju. 

Oko podne stignem u Trst. Tako je že¬ 
stoko duvao sjevero-iztočnjak, da su ulice bile 
gotovo puste. Znao sam, da će sutradan paro¬ 
brod u Dalmaciju. 

Što da radim ? 

Bih li brzojavno upitao Aristida, kako je 
mojoj Mariji? 

Nisam se mogao odlučiti: bojao sam se 
odgovora. 

Nigdje nisam mogao naći mira, ni ti go¬ 
stioni ni u kavani. 

Napokon podjoh u ulicu, gdje je bio br¬ 
zojavni ured, stara, crna kućerina. Nešto me u 
nju vuklo. Bura je grozno šumila i zviždala. 
Vidio sam, kako je oborila neku žensku na 
pločnik. Strah me bilo brzojaviti Aristidu; neko 
vrieme razmišljah u mračnoj veži one kućerine, 

pa uzidjoh na prvi kat vlažnimi i blatnimi stu- 
bami. Brzojavih Aristidu, žurno se povratih u 
svoju sobu, u gostioni »K orlu«, da čekam na 
brzojavni odgovor. 

Mučila me crna neizvjestnost. 

Vjetar je tresao prozori, gruvao, urlao i 
fijukao ulicom. Pred prozori strjelovito letile su 
riedke pahuljice sniega. 

Ništa nisam mogao čitati, ni misliti. Spo¬ 
pala me strašna muka, kao da mi se trga srce. 
Svaki sam čas gledao vrata, hoće li tko poku¬ 
cati, kad ću primiti brzojavni odgovor. Bilo mi 
je u onoj sobi kao odsudjeniku, koga će radi 
bunjenja odvesti na stratište. 

U sumrak netko pokuca na vrata moje 
sobe. Mršav i visok čovjek udje, i preda mi 
brzojavku. 

Izadje. 

Zapalim svieću. Sjednem na stolac uz stol. 

Gledam brzojavku, ruke mi grčevito drhću. 
Leden dah preleti iznad moje glave. Vjetar je 
grozno urlao i šumio, a meni je bilo kao da 
sam utonuo u mrtvu, crnu tišinu. 

Metnem brzojavku na stol. 

Prošetam se sobom. 

Nešto tupo rije mojim srcem, drhat mi 
prolazi kroz sve kosti. 

Sjednem na divan, uzmem brzojavku, po¬ 
gledam u nebo, zadrhtam, otvorim ju, pročitam: 
»Bog te utješio! Marija umrla. Pogreb danas 
po podne u Solinu. Aristid.« Smrači mi se 
pred očima, krv mi se sledi, klonem na divan ... 



XXIII. 


Tri dana kasnije stignem parobrodom u 
spljetsku luku. Eno gostione na obali ... ona 
dva prozora sobe, gdje sam s njom govorio, 
gdje sam ju cjelivao .. . Oh, one njezine suze!... 
Marija, obožavana Marija, nisi me dočekala . . . 
U crnoj si zemlji .. . Oh, ne, ne! . . . 

Gorke mi suze obliju lice . . . 

Oh, ta je sudbina preveć okrutna! . . . 

Na obali dočekao me prijatelj Aristid. Za- 
grlismo se, tiho plakasmo. 

Tješio me. 

Uzalud. 

Pripovjedio mi, da je bio uz nju, kad je 
umrla; zadnje su joj rieči bile: majko . . . Dra- 

gimir . . . Sladko je usnula, o sunčanom zapadu. 
Mnogo ju je svieta sprovelo do groba. Sav je 
Spljet bio tužan, mnogo se suza prolilo za 
dobrom i krasnom Marijom. 

Nastanih se u onoj istoj gostioni, u sobi, 
gdje sam doživio najsladje časove svoga života. 
Ona mlada sobarica, netom me opazila, pokrila 
je rukama suzne oči. 

Kad ostadoh sam, sjedoh na divan, i gorko 
zaplakah. 

Iz sobe, gdje je prije stanovala Marija s maj¬ 
kom, čuli su se veseli glasovi, netko se smijao, 
a žensko grlo tanko je pjevalo. 

Ja sam plakao, i mislio na prošle dane, 
na sve što sam doživio u onom stanu. Sjećao 
sam se posve jasno svakog važnijeg časa, svake 
kretnje, svake rieči, a činilo mi se, da je sve 
to davno bilo, da je izmedju prošlosti i sada¬ 
šnjosti puknuo širok i dubok jaz. Sve mi bilo 
pusto, nisam pojmio, zašto sam se rodio, zašto 
živim, čemu ovaj sviet. Osjećao sam, da sam 
suh, uvenuo list, da me studen vihor nosi preko 
mračne pustoši, po kojoj se bjelasaju kosti .. . 

Kad se unoćalo izadjoh iz sobe i udarih 
cestom put Solina. Sva je okolina pusta. Niz 
gole planine gruva sjevero-iztočnjak, svija gole 
grane topola uz cestu, šumi po vinogradih, oštro 
brije. U mraku pjeni se more. Crni oblaci kao 
mahnite utvare lete nebom od planine na more, 
tu i tamo odkrije se po koja zviezda. Ja hrlim 
pognute glave smrznutom cestom, borim se 
s udarci vjetra. Trsje se trese nad crnom zem¬ 
ljom, masline se prigiblju, svuda šum i zviž¬ 
danje. Kad oblak preleti mjesec, zasjaji se hrpa 
kućica uz more. Ja se žurim, vjetar mi udara 
u lice, kao ledene igle. Crne sjene velikih ob¬ 
laka lete morem i krajem. 

Eto me u Solinu. Rieka Jadro mrko se 
zeleni srhom vjetra. Predjem most. Onamo na 
desno bieli se crkvica na malenom onom groblju. 

Ondje je moja Marija . . . Žurim se pred 
groblje. Udjem. Oblak preleti, mjesečina osvietli 
crkvicu, grobove, kamene, križeve. 

Idem od groba do groba. Gdje je njezin, 
njezin ? ... Gledam. Slušam. Eno ondje na križu 
viju se svilene vrpce. Podjem k onomu grobu. 

Na visoku križu šušte i viju se one vrpce, 
vjetar trese vienci, koji još nisu posve uvenuli. 
Gledam nadpis . . . čitam: Marija . . . 

To je njezin grob. 

Marija! . . . Moja Marija pod tom crnom 
zemljom . . . 

Panem na koljena, obujmim ljevicom križ, 
gorko zaplačem. Moje suze padale su na onu 
crnu zemlju. Kako sam blizu bio mojoj Mariji, 
kako blizu i kako daleko ! . . . Ondje, dva metra 
duboko, snivala je vječni sanak mlada i krasna 
Marija, okrunjena cviećem ... U onoj crnoj 
zemlji moja mila ljubav, moja sladka sirotica! .. . 
Oh, kako mi je srce pucalo od boli, kako sam 
drhtao od plača! . . . Oh, sretna li mene, da 
sam na njezinom grobu izdahnuo svoju raz- 
cviljenu dušu! . . . 

Sav skršen, ustanem i gledam onaj križ, 
one vience, i crnu zemlju, što je krila moju 
mrtvu ljubav. Vjetar je šumio okolo crkvice i 
grobljem medju križevi. Crne sjene oblaka za 
koji čas bi prikrile cielo groblje; oblak bi pre- 
letio, blieda mjesečina osvietlila bi crkvicu i 

grobove. Mislio sam na prošle dane, na premile 
Marijine oči, na njezino divno lice, na sladke 
osmjehe i cjelove . . . 

A sada? ... 

Tu, preda mnom, u grobu pod crnom 
zemljom, zatvorena u liesu, blieda, ukočena, 
modra i ledena počiva ona, koju sam sa svom 
dušom ljubio! . . . 

Oh, sudbino! . . . 

One mile oči, one sladke ustne, ono nježno 
dražestno mlado tielo, sve, sve samo crna zemlja, 
prah! . . . 

Crne, grozne li misli, istine! . . . 

Sve dakle ni šaka praha, sve dakle san?... 

San, samo san! . . . 

Ne, nikada više neću čuti njezinu sladku 
rieč, nikada više neće osladiti njezini cjelovi 
moje ustne, nikada više neće drhtati njezino 
mlado tielo u mom zagrljaju, nikada, nikada!... 

Oh, to je okrutno, grozno! . . . 

Opet glasno zajecam. Vjetar je šumio, treslo 
se uvenulo cvieće na viencih, kojimi je bio 
okićen njezin križ. »Marija, Marija, ti me ne 

čuješ . . .« bolno i očajno stenjem . . . Još 
gledam onaj grob, a onda poljubim njezino 
sladko ime na križu, drhtavo uzdahnem: »S Bo¬ 
gom, mili grobe!« i podjem. 

Kad se približim k vratima groblja, trgnem 
se, skamenim se. O zid pokraj vratiju, gdje 
nije vjetar žestoko duvao, naslonila se žena, sva 
u crnih haljinah. Korakne prema meni razširenih 
ruku. Sad ju prepoznam, u mjesečini: Marijina 
majka! . . . 

— Gospodjo! . . . drhtavo i udušeno od- 
kine mi se od srca. 

— Jao meni! . . . zadrhta gospodja Jeli- 
sava i ovije mi ruke oko vrata. Kroz plač reče: 
Znala sam, da ste u Spljetu, vaš prijatelj Aristid 
kazao mi, da ćete danas parobrodom u Spljet . . . 
Znala sam, da ću vas ovdje naći . . . Oh, mi¬ 
losrdni Bože! . . . Vidila sam vas na njezinu 
grobu . . . Ondje je moja mila kćerka . . . 
Njezine su sestre s otcem u Dubrovniku . . . 
Sve mrtvo . . . sama sam, sama . . . Oh, Ma¬ 
rija, moje sladko diete! ... Na ovom svietu 
nikada je više viditi ne ćemo, nikada! Marija, 

Marija, moje milo ... ne izreče, zadrhta, sruši 
se na zemlju. 

Sagnem se, zovem ju, hoću da ju pridig- 
nem. Kao mrtva. Opet ju zovem. Ne čuje me. 
Što da učinim? Užasno! Sam, na groblju, biesna 
bura, ledena zima, a ona u nesviesti! Objeručke 
uhvatim se za glavu, očajno pogledam u nebo. 
Crni oblaci lete iznad groblja, vjetar gruva . . . 
grozne li noći!... Odtrčim k najbližim kućam, 
zovem, vičem ljudem: »Amo, amo, za mnom!« 
Ljudi trče za mnom na groblje, čude se, kri¬ 
žaju se, neke hvata strah. Podignemo Marijinu 
majku, odnesemo ju u njezin ljetovnik, smrtno 
bliedu. 

Kad se osviesti, pogleda me, bolno zajeca. 
Ostadoh kod nje do pol noći. Kako je tužan 
bio naš razgovor, koliko suza! . . . Pokazala 
mi sobu i postelju, gdje je umrla Marija. Spustili 
glavu na ono uzglavlje, i dugo sam na njem 
plakao. Oh, kako je krvavilo moje srce, kada 
sam gledao na zidu veliku Marijinu sliku, kada 
sam vidio jednu njezinu haljinu, kada sam uzeo 
u ruke njezine rukavice! . . . I opet sam gledao 

ono bielo uzglavlje . . . Ondje, ondje je dakle 
izdahnula svoju plemenitu dušu, za uviek za¬ 
tvorila one mile crne oči . . . Bol mi razdirala 
dušu i srce . . . 

Oko pol noći izadjoh iz ljetovnika, izvan 
sebe, od boli. Mjesec je zapao, sav je kraj uto¬ 
nuo u crnu noć. Hrlio sam stazom na cestu. 
Preda mnom bjelasala se u mraku crkvica po¬ 
sred groblja. 

Ah, ono bielo uzglavlje! . . . 

Ne, ne, ja već ne mogu podnositi tu bol! 
Bode me u glavi, sapinje me u grlu. 

Hrlim stazom, vjetar huče i cvili; da me 
ne obori, uhvatim se za zid groblja. Prestravim 
se: pred vratima groblja stoji vitka žena, vjetar 
joj svija duge biele haljine i crnu razpletenu 
kosu. Mračno je, a ja vidim, kako me gledaju 
njezine crne sjajne oči, i kako mi se smieši. 
Smrtno je blieda, ali krasna i mila. Poznam ju, 
poletim prema njoj, razširim ruke, i zavapijem: 
»Marija!« Doletim pred groblje, gledam ... 

Ništa . . . 

Vjetar huče i cvili, na jednom križu viju 

se svilene vrpce, tresu se uvenuli vienci. Sjena 
crna oblaka pocrni mračno groblje. Svud mrak, 
svuda crna noć, grozno crna. Od groblja po¬ 
hitim na cestu, pa ravno u Spljet. 


XXIV. 


Sutradan odputovao sam iz Spljeta u Trst, 
pa u svoj pusti rodni dom. Dva mjeseca kas¬ 
nije krenuh u Beč, gdje je već bio moj prija¬ 
telj Aristid. Često se sastajasmo, najviše u mojoj 
sobi. Kadšto bismo pošli na šetnju, ali u vesela 
djačka družtva nisam htio. Ostali znanci riedko 
me posjećivahu. Nikakovo čudo. Oni bijahu 
sretni i veseli, a mene snašli najcrnji jadi. Bio 
sam dosadan, mučaljiv, tužan. Obuzela me ve¬ 
lika omraza života, koja je kadšto put k samo¬ 
ubojstvu, ali ja sam se uzdao u Boga, da će 
mi podieliti duševne snage, da mogu podnositi 
sve udarce nemile sudbine. A znao sam i to, 
da moj život nije moja svojina, nego da je 

mali dio hrvatskoga naroda, i da moram živiti 
i raditi za svoju otačbinu. Rane moga srca još 
su krvavile; znao sam, da neće nikada posve 
zacieliti, ali sam se nadao, da će vrieme malo 
po malo ublažiti oštrinu moje boli. 

Nasta proljeće. Svud veseo sviet, po ulicah, 
po vrtovih, a ja uviek zamišljen, tužan. Više 
sam puta pomislio, da nisam samo ja tužan, 
da je i nesretnijih od mene. Ta misao nije mi 
bila utješljiva, nego bi me razžalostila. 

Malo po malo počeo sam čitati, učiti se. 

Jednog dana, već u sumrak, bane u moju 
sobu Aristid s trojicom njegovih i mojih sve- 
učilištnih drugova, pa me namole, da podjem 
s njima na šetnju. Dugo sam se branio, napokon 
privolih. 

Kad se našetasmo, hoću da idem u svoj 
stan, a drugovi da moram s njima na večeiu, 
da već dugo nisam bio u njihovu družtvu, da 
im već nisam prijatelj. Dugo sam se otimao, 
pa opet popustih. Oni veseli. 

Kad udjosmo u jednu liepu gostionu, već 
je bilo odbilo osam sati. Po večeri zametnu 

moji drugovi razgovor, o svačemu, pijuckajući 
nekakovo svietlo bielo vino. 

U onoj sobi bilo je više stolova, prostrtih 
za svakidašnje goste. 

Za jednim stolom podalje od nas bilo je 
više ljudi, te se bučno razgovarahu i smijahu. 

I moji drugovi bučno se prepirahu. Ja ih 
nisam slušao. Moje su misli bile daleko. Molio 
sam Aristida, da bismo pošli doma, a on me 
uvjeravao, da ćemo odmah. A tako i drugi. Ja 
čekam. Drugovi piju, sve to vatrenije prepiru 
se. Ni konca ni kraja razpravi, naravno, poli¬ 
tičkoj. Meni sve to dosadnije. Silili su me, da 
pijem; nisam htio. 

Veselo, smijući se, udje u gostionu peto¬ 
rica mladih ljudi. Govorili su njemački. Medju 
njima bio je onaj debeli i žutokosi novinar, 
koga sam pljusnuo u Spljetu. Svi sjednu za stol, 
najbliži našemu. Konobar donese im pivo, svi 
kucnu, na dušak izpiju. 

Debeli novinar otre pjenu s brkova, cmokne 
jezikom, pa zadovoljno reče: »Famoz! Kolosal!« 

Kumičić, Slučaj. 

Povečeraju, pa se stanu razgovarati, iza 
svake čaše glasnije. 

Pošto su iztrusili svaki od njih više čaša 
piva, poviče jedan, veoma krupan: 

— Gospodo, sad predjimo na dnevni red, 

na čašu dobroga vina! 

— Hej, konobaru, dvie butelje onoga pra¬ 
voga dalmatinca! zapovjedi debeli i žutokosi 
novinar. 

Sad udri po vinu. Sve to glasnije razgo¬ 
varahu se. Jedan je pripoviedao ovo, drugi ono. 
Žutokosi novinar sniženim je glasom pričao 
nešto, a ja sam čuo rieči »Dalmacija«, »Spljet«, 
»crnokosa«, »barbari«, »ćuška«. 

Znao sam o čemu govori. 

Svi su ga pomno slušali. Iz razgovora ra¬ 
zabrao sam, da se žutokosi i debeli novinar 
zove Fric. 

— Bila dakle liepa? upita ga jedan od 
mladjih njegovih drugova. 

— Famoz! odgovori Fric. 

_ A jesi li onu hulju dobro pljusnuo? 

upita ga drugi. 


SLUČAJ. 


137 


— Kolosal! mahne Fric desnicom, pa iz- 
kapi čašu. 

— Ali čuj, kakav je to bio čovjek? upita 
najkrupniji medju njima. 

Fric odgovori: 

— Bio visok, krupan, ali što koristi! Oni 
barbari junaci su kod vina. Sav je drhtao preda 
mnom. Kad ga ošinuh, odmah je pobjegao. 
Kasnije nisam ga vidio, a to mi je žao. 

Moji se drugovi još prepirahu, o politici. 
U meni je sve kipilo. 

A u kojem si mjestu slavio pobjedu? 
nasmije se najmladji od onih Niemaca. 

Fric pripovjedi: 

— U Spljetu, one iste noći, kad sam ćušnuo 
njezinog zaručnika. Krasna djevojka! Kad sam 
joj pripovjedio, kako sam ćušnuo onu kukavicu, 
najprije me ukorila, pa se nasmijala. Žene su 
svuda iste! Ali eto nesreće! Nisam znao, da je 
silno siromašna, pa plaćaj i plaćaj, a njezinoj 
majci nikada dosta. Kolosal! Znajte, napokon 
me tužila sudu! 

— Kad se više nisi dao skubsti! nasmije 
se najkrupniji. 

— Ma sto godina proći će, prije nego li 
civiliziramo one barbare! puhne Fric. 

— Nikada! klikne najstariji medju njima. 

— Jesi li napisao taj svoj doživljaj ? upita 
najkrupniji. 

— Nisam još, odgovori Fric. 

_ To bi se dalo dramatizovati. Pokušat 

ću, reče najmladji. 

— A znate li, za koga se je udala ona 
djevojka? pogleda Fric svoje drugove. Ne znate! 
Za onoga koga sam izčuškao! Sama mi je to 
pisala, i da je on s njom sretan. Pisala mi, da 
će doći u Beč, ako to želim, te neka joj po- 
šaljem za put. 

— Jesi li joj poslao? pohiti najmladji. 

— Nisam lud!.grohotom se nasmije Fric. 

Više ih nisam slušao. 


XXV. 


Ne pojmim, kako sam mogao svladati svoj 
gnjev, te mu nisam u prvi mah stolcem raz¬ 
mrskao glavu. Htio sam valjda čuti, koliko će 
bezdušnik bezobrazno lagati. Možda me je nje¬ 
gova bezprimjerna bezstidnost presenetila, smela. 
Cielim sam tielom drhtao. 

Aristid je prvi opazio, kako bih čas poru- 
menio, čas probliedio, pa me zabrinuto upitao, 
da li mi je pozlilo. U kratko pripovjedim njemu 
i drugim, što sam nehotice čuo, što sam morao 
čuti, jer su se Niemci glasnj) razgovarali ob 
onome, što im je njihov debeli i žutokosi drug 
najprije tiše pripovjedio. 

Moji me drugovi začudjeno gledahu. Oči 

im biesno sievahu. Odmah su svi htjeli navaliti 
na onoga drzovitoga lažca. Ja nisam nikako htio 
da obračunam s njim u gostioni. S težkom sam 
mukom obuzdao gnjev mojih drugova. Aristid 
je stiskao pesti i govorio, da je onaj lažac neka 
odurna ništarija, da je nitkov, da me je krvavo 
uvriedio, da moram osvetiti svoje mile i svete 
uspomene. 

Platimo račun, izadjemo, ostanemo pred 
gostionom, gdje se tiho razgovarasmo. Jedanaest 
je sati bilo prošlo. Malo je ljudi bilo na ulici. 

Aristid reče: 

— Hajdemo malo dalje od gostione, gdje 
je ona svjetiljka. 

Podjemo pločnikom kojih pedeset koraka 
od gostione, pod jaku svjetiljku. Bijasmo na 
Ringu, nedaleko od dvorskog opernog kazališta. 

_ ja bih najvolio odmah natući onoga 

lopova, ma do svetoga ulja! srdito iztisne Aristid. 

— Čekaj, vidit ćemo, reče drugi. 

_ Sve nas je uvriedio! drhtao je Aristid. 

Ne prodje ni četvrt sata, a ona petorica 
Niemaca izadje iz gostione, smijući se. Upute 

se prema nama. Veselo se razgovaraju o svojoj 
večeri, o vinu, te kako će u neku kavanu. Onaj 
debeli žutokosi lažac bio u njihovoj sredini. 
Govorio je: »U kavanu, famoz!« Kad nam se 
približe, sam stupim pred njega i upitam ga: 

— Hulja, poznaš li me? 

Zine. Gleda me. 

Pljusnem ga, sa svom snagom. Odletio mu 
klobuk s glave. 

Svi njegovi drugovi nasrnu na mene. Moji 
priskoče. Niemci zinu. Zatim se pogledaju, pa 
mumljaju, psuju. Aristid digne batinu. Najkrup¬ 
niji Niemac upita nas, što smo. Odgovorimo, 
da smo djaci. Aristid udari psovati, i reče im, 
da je najbezobraznija laž sve, što im je njihov 
drug, onaj debeli nitkov, pripoviedao ob onoj 
djevojci. 

— Ne, nije taj lopov nikoga izćuškao u 
Spljetu. Ovaj moj prijatelj izćuškao [je njega! 
biesno i udušeno izreče Aristid i pokaže mene. 

— Kolosal! . . . dahne Fric i slegne ra¬ 
menima. 

— Sve si, lopove, lagao! pljusne ga Aristid. 

— Mir, gospodo, mir. Vidim, to je ne- 
sporazumak. Sve će se razjasniti . . . počne 
pomirljivo najkrupniji. 

— Ovo su Dalmatinci, šane jedan Niemac. 

— Barbari! grakne Fric. 

— Vi ste barbari! odkrešem ja. 

Najmladji od petorice Niemaca baci mi 
rukavicu, u prsa. Odmah izmienimo posjetnice, 
pa mi na desno, Niemci na lievo, Ringom. 
Aristid se nikako nije mogao smiriti. To se 
dogodilo jedne subote. 

Sutradan o svemu se dogovorismo. Sekun- 
danti lako su se našli. 

Uviek sam mrzio dvoboj. Žalim, neizmjerno 
žalim, što sam primio poziv na dvoboj, jer 
znadem, da sam se time osramotio pred svakim 
razumnim čovjekom. Zavela me ljudska slaboća, 
živinska strast. Pogriešio sam. Kukavno sam se 
bojao glupe, sramotne predsude, a mislio sam, 
u strasti, da sam junak! . . . Ljuto se kajem, do 
svoje smrti kajat ću se i stiditi svoga zločina. 

U ponedjeljak, ranim jutrom, točno u pet 
sati, svi se sastasmo na odredjenom mjestu 

daleko u Prateru, na čistini. Moji su sekundanti 
Aristid i jedan naš sveučilištni drug. Moj pro¬ 
tivnik bio pravnik, mlad čovjek crvena lica, 
plavih očiju. Na licu bilo mu više brazgotina. 
Taj burš svaki hip oštro bi me pogledao. Nje¬ 
govi sekundanti, dva djaka burša, nagovarahu 
moje, da bi se sve izravnalo kojim drugim na¬ 
činom. Ja bih veselo bio pristao, ali moj pro¬ 
tivnik nije nikako htio odustati. Čuo sam, kako 
je kazao svojim, da se razmirica samo »vitežki« 
može izravnati. 

Bio vedar proljetni dan. Jutarnje sunce zla- 
tilo je mlado lišće i travu. Svuda se blistala 
rosa. Iz šume čuo se ptičji cvrkut. 

Sekundanti izmjere korake. Trideset. Kako 
mi bila smiešna, glupa, odurna, sramotna i bez- 
božna sva ta »vitežka« ceremonija! Ja i moj 
protivnik stanemo svaki na svoje mjesto. Gledao 
sam ga onako mlada, i pomislio sam na nje¬ 
gove roditelje, na njegov rod, te kako će mi 
biti, ako ga, nesretnim slučajem, ubijem. Osjećao 
sam se živinom najniže, najkrvoločnije vrsti. 
Prezirao sam sama sebe. Sekundanti dadu znak, 

ne ciljam, izpalim pištolj, hitac odjekne šumom, 
oblačić dima razpline se u zlatnoj sunčanoj 
svjetlosti, moj protivnik izpusti iz ruke pištolj, 
zanjiše se, sruši se u travu. 

Sekundanti polete k njemu. Aristid dotrči 
od njega k meni, i uzrujano mi reče: 

— Uprav u čelo. Posvetio si se! 

Smrtno blied, sav sam drhtao. Zgražao 
sam se nad svojim prostim zločinom. Sanem : 

— Ubio sam čovjeka . . . ubojica! 

— Nisi ubojica. Dvoboj . . . veli mi Aristid. 

— Što, kakav dvoboj!? . . . Ubio sam ga, 
ubio. To je prosti zločin. Što sada ? Kuda ću ? ... 

— Hajdemo odavle, moli me prijatelj. 

— Hajdemo. Tu je nesretnik, koga je 
umorila moja ruka . . . Ubojica, ubojica! . . . 
Hajdemo! Prvim ću vlakom iz Beča. S Bogom, 
mila i nesretna otačbino! ... S Bogom mili i 
sveti grobovi! . . . S Bogom, sladke i tužne 
uspomene! . . . 

— Kuda ćeš? 

— U Pariz. 


i 


.r. 

i k 

* 

* * 

Kad sam pročitao ovu pripoviest, ove Dra- 
gimirove »Uspomene«, dugo nisam mogao usnuti, 
sve do zore. Mislio sam na Spljet i na Solin, 
gdje sam i ja proživio mnoge sretne dane. 
Dragimirovi opisi Solina probudili su u mojoj 
duši mnogo dragih uspomena. 

Sutradan po podne posjetim svoga prija¬ 
telja Armanda, onoga vojničkoga liečnika, u 
njegovu stanu. 

— Kako ste spavali? upita me Armand. 

— U zoru sam usnuo. 

— Kako to? 

— Sinoć ste mi dali, kako znate, svežčić 
napisana papira . . . 

— Znadem. 

— Molim vas, kažite mi, ako možete, kako 
je onaj svezčić došao u vaše ruke, i što znate 
o čovjeku, koji ga je napisao. 

— Stvar posve jednostavna. Molim, zapa¬ 
lite cigaretu, nakloni se Armand. 

Oba zapušimo. On pripovjedi: 

— Bit će evo godina, što sam izgubio 
jednog od najboljih svojih prijatelja. Plemenit, 
krasan čovjek! I on je bio liečnik u francezkoj 
vojsci, moj drug. Dugo smo zajedno službovali 
u istoj bolnici. Bio je rodom Hrvat. Učio se 
liečničtvo na bečkom sveučilištu. Radi golemih 
nesreća ostavio svoju otačbinu. Smrt roditelja, 
zaručnice, u dvoboju ubio čovjeka ... Iz Beča 
došao amo u Pariz, i ovdje svršio nauke. Neki 
rodjak upravljao je njegovim imanjem u Hr- 
vajskoj. Dr. Dragimir, netom je svršio nauke, 
dobio je službu u Algiru, u legiji inozemaca. 
U Algiru, gdje je bio desetak godina, napisao 
je one svoje »Uspomene«. Iz Algira bio pre¬ 
mješten u Pariz, gdje je sa mnom službovao, 
kako već rekoh, u jednoj bolnici. Dr. Dragimir 
bio je u činu podpukovnika, valjan liečnik, 

radin, savjestan, vanredno štovan i ljubljen, velim 

vam, najplemenitija duša. Oh, koliko mi je puta 

» 

pripoviedao o svojoj otačbini, o svojih roditeljih, 
o svojoj mladoj i nježnoj zaručnici! Sve mi 
pripoviedao, suznih očiju . . . 

— On je dakle umro prije godinu? . . . 

— Još nije godina. 

— U Parizu? 

— Ne, nije ovdje umro. Uviek je bio tužan. 

— Radi dvoboja u Beču? 

— I radi onoga dvoboja. Uviek se je 
zgražao na pomisao, da je ubio čovjeka. Koliko 
sam ga puta uzalud tješio! . . . Bio je neveseo 
i tužan, jer je uviek čeznuo za svojom otač- 
binom. Kad mi je govorio, sjedeći tu, gdje sada 
vi sjedite, o nevoljah svoje ponižene otačbine, 
svaki put izvile su mu se suze iz očiju. Napo¬ 
kon je otišao iz Pariza . . . 

— U svoju otačbinu? 

— Čujte. Kad buknu ustanak u Hercego¬ 
vini, odluči dr. Dragimir da se žrtvuje za svoju 
otačbinu, pa ostavi Pariz. Prije svoga odlazka 
predao mi neke stvari, a za ovaj svezčić, što 

ste ga noćas pročitali, molio me, da se ne bi 
izgubio. Suznih me očiju molio, jer da su u 
onom svezčiću njegove najsvetije uspomene, 
sve sladke i gorke boli. Pripoviedao mi, da mu 
je srce krvavilo, kad je napisao u Algiru one 
stranice, svoje »Uspomene«. Sa sobom je ponio 
u Hercegovinu jednu uspomenu od svoje po¬ 
kojne zaručnice, jedan zlatni medaljon, što mu 
je visio o vratu. U medaljonu je prah uvenula, 
osušena cvieća ... Uspomena bijaše samo prah ... 

— Razumijem; o tom uvenulom cvieću 
piše u svojih »Uspomenah«. 

— Dr. Dragimir ode iz Pariza, a dva mje¬ 
seca kasnije primio sam list od njegovog prija¬ 
telja dra. Aristida, da je . . . zapne dr. Armand. 

— Da je dr. Dragimir umro? . . . 

— Dr. Aristid pisao mi iz Dubrovnika, da 
je dr. Dragimir mnogo pretrpio u Hercegovini. 
Mučan život, veliki napori, pa ga napao tifus. 
Odnieli ga u Dubrovnik, gdje je umro, u svojoj 
četrdesetoj godini. Dr. Aristid pisao mi i to, 
da ga je dr. Dragimir molio, da me obaviesti, 
ako bi umro, on, Dragimir. Prije nego je kre¬ 

nuo u Hercegovinu, posjetio je Dragimir gro¬ 
bove svojih roditelja, pa na solinskom groblju 
uz grob svoje zaručnice grob njezine majke... 

Umuknemo. 

Armandove mi rieči raztužile dušu. Gorke 
me misli obuzmu . . . 

Na zidu, nasuprot meni, visila je velika i 
krasna slika u crnom okviru. Zagledah se u tu 
sliku, sjetih se svoje domovine, veća me tuga 
obuze. Slika prikazivala stasitu i snažnu golo¬ 
ruku djevojku, Osvetu, razpletene kose, stegnutih 
obrva, plamnih očiju, s golim mačem u desnici. 
Osveta je izpružila ljevicu, pokazuje neprijatelja 
iza granice. Za njom stupa silan narod, složno 
stupa na branik otačbine, u sveti rat grozne 
odmazde. Na slici vidi se, kako sav narod sa 
Osvetom oduševljeno pjeva, i kako maše sab- 
ljami, mačevi, kosami, toljagami, bodeži. 

— Što prikazuje ta slika? upitam Armanda. 

— Pjesmu »Marseillaise«. Žena s golim 
mačem u ruci ono je Francezka, odgovori mi 
Francez, oči mu grozno sievnu . . . 


Konac. 

Okolo sela, sve na doseg oka, strašna rav¬ 
nina, pokrita sniegom. 

Bilo na Badnjak, po podne. 

Gazda Mikloš nemilosrdno ošine maloga 
Bohuška bičem, zahvati mu lice, a momčiću 
pukne koža od uha do nosa, oblije ga krv, te 
se jadan sruši na zemlju. Mikloš, mrk, crno- 
manjast čovjek, osovi se, zavitla opet bičem i 
opet ošine maloga, tako da se je sirotan valjao 
od boli po onom smrznutom sniegu u dvorištu. 

Tomu se momčiću još ne bijaše navršila 
dvanaesta godina. 

Gazda se razljutio, jer ga mali nije razu¬ 
mio, kada mu je nešto kazao tudjim jezikom ... 











154 


E. KUMIČIĆ 


Bohuško bio je tek osam dana kod gazde 
Mikloša, u onom selu na nepreglednoj ravnini, 
negdje izmedju Kiš-Kereša i Kečkemeta. Dognaše 
ga u to selo s daleka, oh s daleka, tamo izpod 
Tatre, gdje je ono plavo nebo, gdje su oni 
zeleni luzi i one biele crkve . . . 

Kad je vlak krenuo put juga, bilo je oko 
pedeset momčića u jednom vagonu, a svi po 
prilici Bohuškovi vršnjaci, svi plavokosi i mo¬ 
drih očiju. Neki su tiho jecali, drugi glasno 
plakali, a nije im bilo studeno, kad su putem 
spavali, jer su ležali jedan na drugomu u va¬ 
gonu, gdje nije bilo ni jedne klupe . . . 

Svakomu je dječaku visila o vratu tablica, 
a na tablici bijaše broj. 

Naravno broj, jer tko da napiše, tko da 
zapamti ta slovačka imena? . . . 

Pa čemu da se zovu, kako su se dosad 
zvali? 

Ta se djeca i onako neće više vratiti u 
svoj zavičaj, njihove ih majke neće više viditi.. . 

Bohuško imao je na svojoj tablici br. 84, 
a mali Zdenko, susjedov sin, br. 85. 

Kad stigoše u južne strane, gdje živi ma- 
gjarsko pleme, gdje se radja malo djece, po- 
razdieliše dječake medju seljake, da bi tako slo¬ 
vačka krv dala nove snage vitežkom narodu. 

Br. 84. i br. a 85. ostadoše u istom selu. 

Bohuško izpere ranu na licu, pa se stisne 
u kut u staji, ondje na kraju dvorišta, gdje je 
dugo plakao, i cvokotao zubima od studeni. 

Kad se posumračilo, pomoli se Bogu, pa 
izadje iz staje pred kuću, došulja se do prozora 
i pogleda u sobu, da vidi, što radi gazda. 

U toploj sobi večerao je gazda Mikloš sa 
ženom i kćerkom Arankom, koja mu je sjedila 
na koljenih. Mikloš bio oženjen po drugi put. 
S prvom je ženom imao Irmu, koja je živila 
u omrazi s maćehom. 

Kad je jednom došao u njihovo selo neki 
trgovac bielim robljem, opazi krasnu Irmu, po- 
razgovori se s njom, pa ju potajno odvede u 
Peštu. 

Irma je zatim bila u Beču, Hamburgu, Mi¬ 
lanu i u drugih gradovih, pak je došla viest 
na obćinu, da je umrla u Kairu, u bolnici . . . 

Mikloš i žena mu milovali su i cjelivali 
svoju šestgodišnju Aranku, koja se je zvonko 
smijala u onoj toploj sobi, a Bohuško je to 
gledao i mislio na svoje roditelje. Suze mu 
brižnu na oči, bolno čeznuće za zavičajem 
stegne mu srce, obazrije se na sve strane, od¬ 
šulja se od kuće, izadje iz dvorišta na cestu, 
pa pobrza selom . . . 

Već bijaše noć. 

Tanka i mrzla magla vukla se lagano nad 
mrtvom ravninom, pod nogama škripao je snieg, 
sve je u selu bilo pusto, svak se stisnuo pod 
krov, da proslavi badnju večer. 

Bohuško, hiteći selom, vidio je kroz za- 
maglene prozorčiće, kako večeraju seljaci. 

Kad bi na kraju sela, stane pred jednim 
plotom, razgleda dvorište, pa udje i potrči 
do staje. 

Jedan dječak već mu pohitio u susret i 
primio ga za ruku. Bijaše to br. 85, naime 
mali Zdenko, komu je bilo deset godina. 

— Bohuško? . . . udušeno se oglasi br. 85. 

— Zdenko ! Hajdemo ! 

— Hajdemo! 

Hitro izadju iz dvorišta, pa udare ravnom 
cestom. 

Kad se već nešto udaljiše od sela, reče 
Bohuško : 

— Zdenko, preporučimo se Bogu. 

— Da, pomolimo se Bogu. Studeno, stu¬ 
deno, a daleko su naše majke, daleko . . . jecao 
je Zdenko. 

Sad kleknu posred ceste na smrznuti snieg, 
sklope ruke i tiho se pomole Bogu, da bi ih 
očuvao na putu i povratio ih u zagrljaj nji¬ 
hovih roditelja. 

Kroz tanku maglu obasjao je uštap drh¬ 
tave sirotane. 

Po ravnini, daleko, vidile su se neke mrlje 
raznih oblika. 

Uštap se dizao, a dječaci opet naglo hodahu. 

Isti dan jutrom bili su se našli negdje u 
selu, pa se dogovoriše, da će uteći, čim se 
unoća. 

U osam dana što su bili u tudjini, razgo¬ 
varali su se samo jedan put, i to samo četvrt sata. 

— Zdenko, ja mislim, da je danas Bad¬ 
njak, reče Bohuško, pošto su se pomolili Bogu. 

— 1 ja mislim, da je sutra Božić, jer sam 
vidio, kako je danas učiteljev sin nosio kući 
jedan borić, znadeš ono stabalce. I tamo u na¬ 
šem selu nakitio je sin našeg učitelja prošle 
godine jedan borić. A vidio sam, kako je danas 
moj gazda dao zaklati purana, a gazdarica je 
već jučer napekla mnogo kolača. Svaki gazda 
u susjedstvu kupovao je danas vina i rakije. 
Ja mislim, da su i ovi ljudi ovdje kršćani. Vidit 
ćeš, da je sutra Božić, vidit ćeš, uvjeravao je 
Zdenko Bohuška, a zatim je pripoviedao, da 
ga je gazda onaj dan udario drvom po glavi, 
da ga rana peče. 

— Mene je moj gazda svaki dan bičevao. 
Je li ti studeno? upita Bohuško. 

— Nije sada, jer brzo hodamo. Bohuško, 
hoćemo li ovim putem doći u naše selo? 

— Ja ne znam, ali ako dodjemo u Peštu, 
pitat ćemo, kuda se ide u sv. Martin. Kad do¬ 
djemo u sv. Martin, onda ćemo za dva dana 
u naše selo. Ja sam jednom bio u sv. Martinu. 

— Bohuško, daleko je do našega sela!... 
uzdahne Zdenko, pa se potuži, da je gladan i 
da ga peče rana na tjemenu. 

— Ne boj se, Zdenko, ne ćemo poginuti. 
Smilovat će nam se tkogod. Ja imam u džepu 
nešto kruha. 

— Ja nemam ništa. 

Hoćeš li, Zdenko, kruha? 

— Ne, neću. Čuvaj ga za sutra. 

Već su bili daleko od sela na onoj ravnoj 
cesti, a svud naokolo snieg, led, pustoš. 

Razgovarali, su se o svojih roditeljih, o 
svojem selu, a Bohuško kazivaše zatim, kako 
su ga uhvatili neki ljudi u šumi, nedaleko od 
roditeljske kuće. 

— Znadeš, Zdenko, kad su došli oni ljudi 
u naše selo, da nas ugrabe, moj otac rekao je 
meni i mojemu bratu, neka se sakrijemo u šumi. 
Uhvatili su me, odveli su me s tobom i s dru- 
gimi, a znadeš, kako su naše majke plakale, 
kad nas oni ljudi strpaše u velika željeznička 
kola sa onom tablicom na prsima. Ti si imao 
broj 85, ali su mnogi imali veći broj od tebe. 

— Ja sam dolazio iz učione, kad su me 
uhvatili. Nisam više govorio s majkom, ali sam 
ju vidio iz onih velikih željezničkih kola, kako 
se je srušila na zemlju, kada smo se počeli 
voziti. Znadeš, moja majka . . . zaplače Zdenko. 

Tako su se razgovarali, i još su naglo 
hodili. 

Već je bilo okolo pol noći, kad je dopro 
do njih glas zvona, s daleka. 

Zdenko se potuži, da je umoran i da ga 
bole prsti od studeni. 

I Bohuško bijaše umoran. 

— Bohuško, stani, sjedni, da se malko 
odmorimo. Zatim ćemo brže hoditi. Ja mogu 
daleko poći. 

— Sjednimo ondje, sjednimo. 

Sjednu na rubu ceste, na kup sniega, i 
stisnu se jedan uz drugoga, omotavši se troš- 
nimi kabanicami što su bolje mogli. 

Odielo im bilo traljavo, obuća poderana. 

— Bohuško, još čujem zvono. 

— I ja. Vidiš, da je sutra Božić: ovako 
kasno zvone ^vonovi samo na Badnjak. 

— Ja sam već dva puta bio na polnoćnici 
u našemu selu, lani i preklani, tiho reče Zdenko. 

— Hoćeš li kruha? upita ga nakon stanke 
Bohuško. 

— Neću, neću. Čuvaj ga za sutra. 

Sa one puste nepregledne ravnine bijaše 
nestalo magle, te nastupila neka olovna razgala 
pod bliedim nebom. Zviezde bile su riedke i 
sitne, veoma sitne. 

Kadšto bi zastrujio leden vjetar sa smrz¬ 
nutih močvara, što su se bliedim sjajem mrtvo 
caklile na mjesečini. 

Svuda snieg i led na onoj groznoj ravnini, 
a u daljini, ovdje ondje, neke crne ljage, kao 
velike utvare. 

Već se nije čuo glas zvona iz daljine, ali, 
malo zatim začu se neki šum, pa odug zvižduk, 
a Bohuško i Zdenko opaziše dva oka, velika, 
crvena, grozna, gdje jure po mračnoj ravnini, 
a za njima kao neka ogromna mrka zmija, koja 
se do malo izgubi u sivom mraku. 

Dječaci još su bili umorni, još su sjedili 
na rubu ceste. 


4 

— Zdenko, bismo li dalje? 

Odmah, Bohuško, odmah. 

Kako će nam se veseliti naše majke, 
kad stignemo u naše selo. 

- Svi će nam se veseliti, svi. Bohuško, 
odmah, odmah ćemo dalje. Ja već nisam umoran 
kao prije. 

Lica bila su im modra od studeni, prsti 
crveni, smrznuti. Leden vjetar probijao im kosti, 
naglo su drhtali, a zatim ih obuze velika klo¬ 
nulost, neko mrtvilo, i olovan san počne se 
spuštati na njihove vedje 

Zdenko prvi umukne i spusti glavu na 
Bohuškova koljena . . . 

Malo zatim umukne i Bohuško i spusti 
svoju glavu na Zdenkovu . . 

1 tako usnuše, i snivahu neko vrieme o 
svojih majkah, o braći, o svojem selu, što se 
je prosulo na podanku šumovitog briega, na 
kraju one drage doline . . 

Snivaju, ugodno, sladko snivaju, i vide 
svoje kuće, vide roditelje i braću okolo domaćeg 
stola, kako slave Badnjak u svojem siromaštvu, 

a glas zvona razliega se selom . . . Vide i onu 
bielu crkvu povrh sela, i vide ljude, koji se 
žure k njoj raznimi putovi . . . 

Bohuško i Zdenko dišu lagano, sve tiše i 
tiše kucaju njihova srca . . . 

Jednako sjede, glava uz glavu, ali su se 
nešto sgrčili, a prsti su im se ukočili . . . 

Sve je pusto okolo njih, svud led i snieg, 
a zviezde riedke, veoma sitne. 

Mjesečina uviek ih jednako oblieva svojim 
bliedim sjajem. 

Još im srca kucaju, ali posve lagano, pa 
zakucaju zadnji put . . . 

Bohuško i Zdenko vinu se sa one puste 
i smrznute ceste u sjajne dvorane, gdje ih ra- 
dostno okruži zlatna četa angjela, i odvedu ih 
k Onomu, koji najviše ljubi djecu, a On ih 
uze na Svoja koljena, pa im pogladi rane na 
licu i tjemenu svojim rukama, koje su probite 
za odkupljenje cieloga čovječanstva, ne izuzevši 
slovačkoga naroda . . . 

Sjedeći na Njegovih koljenih vidili su Bo¬ 
huško i Zdenko crkvu u svojem rodnom mjestu, 

vidili su svoje majke, gdje kleče jedna uz drugu 
i plaču za njima . . . Vidili su i razpoznali 
svako lice u crkvi, pobožne susjede, staro i 
mlado iz svoga sela, i vidili su sve žrtvenike, 
na kojih su gorile mnoge svieće, i čuli su, kako 
pjevaju i odrasli ljudi i njihovi mali vršnjaci: 
Narodil se kral nebesky! 


Konac. 



1 

Oj, dobre i plemenite hrvatske duše, osta¬ 
vite za nekolikč hipa svu dragost i milotu, 
kojom današnja Badnja večer obasjava vaše 
sretne obitelji! 

Prije nego li sjednete za vaše trpeze, da 
blagujete što vam je dao Božji blagoslov, prije 
nego li zapalite svjećice na zelenom »Božjem 
drvcu« pred svojom veselom dječicom, poletite 
sa mnom iz vaših toplih i svietlih soba u stu¬ 
denu i mračnu noć, da vam pokažem golemu 
tugu razcviljene obitelji, biedne i zaplakane sirote. 

Kad se povratite k svojim milim pod svoj 
krov, bit će komu od vas oči suzne, ali smirit 


Kumičić, Slučaj. 

će nam se duša, u svojem srcu osjetit ćemo 
tiho zadovoljstvo, kao uviek poslie dobra djela. 

Podjite dakle za mnom, plemenite duše! 

Podjite, i ne bojte se studene noći i ledenoga 
vjetra, što brije sa snježnih planina. Ne bojte 
se tvrde, smrznute zemlje, što se pred nama 
crni. Ne bojte se: velika, slavna, sveta je noć! 
Na stotine milijuna duša usrdno ju i radostno 
slavi. Slave ju i oni jadnici, koji u svojoj oho¬ 
losti govore, koji se ludo hvastaju, da ništa ne 
vjeruju . . . 

Ne bojte se, plemenite duše, što su svi 
puti pusti. Svi su pusti, jer se svaka krštena 
duša, i u potleušici i u palači, raduje Spasitelju. 

I neka se raduje! Jer dok se raduje, vje¬ 
ruje. Dok vjeruje, ljubi. Neće propasti, dok 
ljubi. Nikada ne očajava ljubav. Ona je život. 
Svemožna je, jer čini dobra djela. Ona traži 
patnike, da ih utješi, da im otre gorke suze. 
Plemenite i milosrdne duše, vi znate, da je u 
tome njezina najveća naslada. 

Kako je studena mračna noć! . . . 

Jadna sirotinja, kako bi joj bilo, da nema 
Vjeru ?!... Gdje bi našla utjehe svojim patnjam ? 

Oj, vi mudri i premudri krivi proroci, koji 
hoćete da izčupate Vjeru iz srca poniženih pat¬ 
nika, vi, vi ste najveći, najokrutniji neprijatelji 
tih patnika! Vi ste njihovi krvnici! — 

Kako su danas sretne mnoge porodice 
okolo svojih trpeza! . . . 

Njihovi glasovi, i pjevanje, i smieh i mili 
povici djece, prodiru iz toplih i svietlih domova 
u studenu i mračnu noć. 

U našem brzom letu vidili smo i dosta 
nevolje i tuge. Vidili smo i žutih ukočenih lica 
11 a mrtvačkom odru, i žute, nepomične i visoke 
plamene voštanica okolo odra. Vidili smo u 
sjainoj dvorani bogataša, 11 a odru, a nismo čuli 
ni plač ni jecanje. Vidili smo u kolibici mrtvu 
djevojku, i čuli smo bolno stenjanje i grozne 
vapaje. Vidili smo ovdje radost, ondje tugu. 

Za mnom, plemenite i milosrdne duše! 

Eno pred nama u mraku visokih topola 
uz pustu cestu! Eno, podalje, svija se voda 
Glina. Crni oblaci lete nebom, njihove crne 

sjene lete mračnom ravninom, a mjesečina za 
hip bliedo osvietli okolinu, voda se mrko za- 
lašti. Još malo, a pred nama se razabiru kuće 
— neko mjesto. 

Sva je okolica utonula u crnu noć. Sve 
je neizmjerno tužno. 

Udjimo u ono mjesto, medju one kuće. 

Gotovo iz svake se kuće čuje veseo žamor, 
smieh, pjevanje. Na svakoj su prozori razsvietljeni. 

U jednoj sve je tiho, mrtvo. Slaba svjet¬ 
lost jedva se vidi na staklu jednoga prozora. 
Sve drugo u mraku. 

Amo, amo, plemenite i milosrdne duše! 
Stupimo pred taj slabo razsvietljeni prozor, sti- 
snimo srce, i pogledajmo u mrtvu tišinu sobe. .. 

Na stolu, posred sobe, gori svieća i osvjet¬ 
ljuje mladu udovicu, zaplakanu. Pognute glave, 
skršena, sjedi za stolom, a njoj nasuprot tri 
malene mile djevojčice, da nešto povečeraju. U 
crnih su haljinah, kao i njihova ojadana majka. 
Svaki im je čemerni zalogaj nakvašen suzami, 
jer vide suze na materinu licu. Vide, kako se 
sustižu one suze, pđ. tužno gledaju svoju majku. 

Veliki Bože, utješi ih! 

Onamo u kutu sobe spavaju na čistoj po¬ 
steljici dva sinčića razcviljene udovice. Te male 
sirote, što su tek na noge stale, još ne znaju 
za tugu. Još ne znaju, kako ih grozan udarac... 
Sladko spavaju. 

Kako je sve tiho u tužnoj sobi! . . . 

Badnja je večer, u sobi je petero djece, a 
ni vesela povika, ni smieha! . . . 

Samo bolno trzanje u srcu, samo crna tuga, 
samo gorko jecanje, suze! . . . 

A koliko je svietle sreće bilo u toj kući 
još nije ni mjesec dana! . . . 

Ni mjesec dana! . . . 

Koliko veselja, velikih nada, krasnih osnova, 
obiteljskoga blaženstva! Sunce sreće, mira i 
zadovoljstva, nakon duge borbe, bilo osvanulo 
blaženoj obitelji. 

Bilo je poslie večere. 

Petero je drage djece zaokupilo svoga do¬ 
broga otca i razgovaralo se s njim o Badnjoj 
večeri, koja nije daleko. Jedno mu diete sjedilo 
na koljenih, drugo mu se vješalo o vrat. Ostala 

djeca uz njega, tko na lievo, tko na desno. 
Majka, sva blažena, slušala njihov veseli raz¬ 
govor. Djeca pitahu svoga otca sad ovo, sad 
ono; ljube ga i grle, a on im milo pripovieda, 
miluje ih, cjeliva ih. Jaka je rasta, biela i rumena 
lica, mekane, svietle plave kose, koja mu je 
uviek razkuštrana. Sto života u njem kipi. Ne¬ 
izrecivo je dobar, ali nagle ćudi. Razsrdi se, 
drhće, brzo se smiri, pa se smieše njegove du¬ 
boke, pjesničke, svietle plave oči, i sam se sebi 
smije, što se bio razsrdio. Takav je bio s naj- 
boljimi prijatelji. 

Dok je onako milovao svoju djecu, nji¬ 
hova majka osjećala je svu svoju sreću, i za¬ 
mišljala radostne osnove, što će komu djetetu 
donieti Božić na »Božjem drvcu«. 

Kako će sjajno biti to drvce, visok i zelen 

borić! 

Sinčići pripoviedahu otcu, da će biti na 
boriću mnogo svjećica, i bielih, i žutih, i cr¬ 
venih. Jedan sinčić pljeskao je ručicami, da će 
na boriću biti i pozlaćenih oraha, i jabuka, i 
zlatnih ribica, pa i dva srebrna konjića! Drugi 

je sinčić vikao, da će biti na boriću i prekras¬ 
nih angjelića. Djevojčice su govorile, da će 
angjelići imati zlatnu kosu. Djeca su se vese¬ 
lila, da će Božić objesiti na drvo i malenih 
sladkih kolačića. 

Otac i majka milovahu svoju djecu. Nje¬ 
gove krasne svietle plave oči neprestano su 
se smiešile. Govorio je djeci, da će im Božić 
donieti više liepih darova nego li prošlih go¬ 
dina. Bio pomislio: sada mogu nešto više po¬ 
trošiti, kad sam, napokon, stao na svoje noge. 

Dobri otac uvjeri djecu, da će joj Božić 
donieti neke liepe darove, ali samo onda, ako 
budu dobra i poslušna; ništa neće donieti, 
rasrde li samo jednom dragu mamicu. Ništa! 

Koliko veselja! Svi obećaju, da će uviek 
biti dobri, kao angjelići. 

Otac se nagrli svoje djece, poljubi svoju 
dobru drugaricu, podje u svoju sobu, pa sjede 
k stolu. Cieli je dan bio odvjetnik, a sada, u 
noćnoj tišini, hajde da posveti nekoliko sati 
svojemu pravomu zvanju. 

(Jzme pero u ruke, zamisli se, duboko ... 

Sve je tiho u njegovom stanu. Djeca su 
već sladko usnula. Njihova majka šije, u, dru¬ 
goj sobi, haljinicu najmanjem djetetu. Šije i 
razmišlja o prošlosti. Težkih je dana doživila, 
ali nikada nije klonula duhom. Misli na sve, 
a suze joj se izviju iz očiju. Njezina djeca neće 
više trpiti . . . 

Pjesnik Ante, u tišini svoje sobe, duboko 

se zamislio, duboko . . • 

Razklopio je svietle plave oči, gleda pieda 
se, a duh mu se krili u visine, da nadje uzoi- 
slike za svoje djelo. Bogom nadahnuti pjesnik 
u muževnoj je dobi. Rodio se u seljačkoj ko¬ 
libi. Mnogo je prepatio za svoje mladosti. Sve 
je zaprieke svladao. Napokon dostao se svoga 
krušca, a nije okaljao svoje ime. U borbi oce- 
ličio se njegov značaj. Svoj je narod žarko 
ljubio, sokolio ga pjesmom, a njegove nepri¬ 
jatelje žigosao je svojim oštrim perom, neustra- 
sivo i nemilosrdno. 

Pjesnik Ante, u noćnoj tišini, duboko se 
zamislio s perom u ruci, da se što snažnije 
udubi u svoje djelo, da probije tamni zastor, 

iza kojega vlada svietla, vječno mlada, istinita 
umjetnost. Htio se vinuti u nedohitne visine, u 
otajstvene izvore svemirskoga sklada . . . 

Najednom se trgne, čelo mu se smrkne, 
obrve mu se stegnu, sav se preobrazi, ustne 
mu grčevito zadrhtaju, oči mu sievnu, i smute 
se, pero mu izpane iz ruke, mrak ga obavije, 
pred njim izčezne sve: Otačbina, roditelji, žena, 
djeca, prijatelji, sve! U groznoj duševnoj tami 
rukne nešto, stane se trzati . . . 

Kako je bilo onu noć u njegovoj obitelji? ... 

Strahota na to i pomisliti!. 

Svezana dovedoše ga u pretužnu sgradu, 
gdje čame oni, kojim je um potamnio. Kolika 
je srca raztužila strašna, potresna viest! Jadan 
Ante! A njegova obitelj? . . . Plakasmo. 

Nakon malo dana, u strašnih mukah, u 
stravičnom trzanju, izranivši sam svoje lice, pre¬ 
selio se ljubljeni mučenik u vječnost. Njegove 
smrtne ostanke odmah su prenieli iz stenjevačke 
bolnice u mrtvačnicu na Mirogoju. Na spro¬ 
vodu bio je i njegov siromah otac, čovjek 
malena rasta. Oh, kako je plakao jadni starac! 

Siromah, imao je na sebi dugi zimski kaput 
svoga dobroga sina, na koga je bacio grudu 
zemlje nažuljenom težačkom rukom. Grozno je 
plakao jadni starac! . . . 

Ante je mlad legao u grob. Svoje sirote 
ostavio je Bogu i dobrim dušam. On je poginuo 
s perom u ruci, u radu za svoj patnički hr¬ 
vatski narod. Poginuo je u prevelikom naporu, 
posvećenom narodnoj prosvjeti. 

Oj, plemenite i milosrdne hrvatske duše, 
sjetite se jadne pjesnikove obitelji, kojoj će ove 
godine osvanuti crn Božić! Sjetite se njegove 
razcviljene udovice, majke njegove djece! Sjetite 
se njegove biedne i razplakane djece, tužnih 
sirota, da svetom zadužbinom što usrdnije, što 
slavnije proslavite narodjenje našega Spasitelja, 
koji je ostavio u najsvetiju baštinu ove božan¬ 
stvene rieči: »1 koji primi takovo diete 
u moje ime, mene prima«. 


Konac. 

